
GEORGICON LIBER III. 

III. 1—4. 

Te quoque magna Pales, et te memorande canemus 

Pastor ab Amphryso, vos , sylvae amnesque Lycaei. 

Caetera, quae vacuas tenuissent carmine mentes , 

Omnia iam vulgata. 
Haec, si in libro non distincto legerentur, plurimi, credo, 
vos silvae amnesque Lycaei, et, caetera quae vacuas tenuissent 
carmine mentes, sic coniungerent, quasi cuncta ad unum idem- 
que argumentum pertinerent. Paullo facilior fiet cursus ora- 
tionis inserta copula : 

Pastor ab Amphryso, et vos, sylvae amnesque Lycaei. 
III. 5. 

Aut illaudati nescit Busiridis aras? 
Teste Gellio N. A. II, 6, nonnulli Grammatici aetatis, sua 
superioris, in quibus est Cornutus Annaeus, haud sane in- 
docti neque ignobiles, qui commentaria in Virgilium com- 
posuerunt, illaudati parum idoneum esse verbum dicebant; 
neque id satis esse ad faciendam scelerati hominis detesta- 
tionem: qui, quod hospites omnium gentium immolare so- 
litus fuit, non iaude indignus, sed detestatione exsecratio- 
neque totius generis humani dignus esset. Gellius illaudati 
duplici modo defendere tentat, recentiores praeterea aliis mo- 
dis tentant. Cuncti suam habent difficultatem , nec credo 
Mnem. X. (Nov. Ser. I.) 16 

Yirgilium posuisse verbum tam incertae significationis , cum 
multa alia in promptu essent Busiridi convenientia, eaque 
clara et perspicua. lnfanda tyranni crudelitas iam in aris 
dispicitur. Quae ipsa fuerit, lectori cogitandum et supplen- 
dum relinquitur. Fortasse scriptum erat: 
Aut Pelusiaci nescU Busiridis aras? 
Homines insignes a regione vel urbe nominantur: ut, Troius 
Aeneas, Dardanius Paris, Amyclaeus Pollux , Pelethronii La- 
pUhae. 

III. 24, 25. 

Vel scena ut versis discedat frontibus, utque 
Purpurea intexti tollant aulaea BrUanni. 
Britanni erant intexti in aulaeo, ut, v. c. apes cum alveari in 
aulaeo scenae Amstelodamensis. Si aulaeura tollebatur, Bri- 
tanni simul tollebantur. Hoc eleganter, sermone poetico, 
dicitur: Britanni tollunt aulaeum. Quomodo Britanni eo ha- 
bitu intexti esse potuerint, tamquam qui ipsi aulaeum tolle- 
rent, ut Burm. et Heyn. voluerunt, talis pictura mibi non 
facilis intellectu videtur, nec pulcbra, si aulaeum demittere- 
tur. Aulaeum autem apud veteres tollebatur, quando apud nos 
demUtUur. Heynius rem ita explicat: //Yelum, sive aulaeum, 
prodeuntibus iamiam actoribus, non, ut nunc, demissum, 
sed in altum sublatum fuisse, vix opus est multis docere." 
Voluitne nnon, ut nunc, in altum sublatum fuisse, sed de- 
missum?" 

III. 30—33. 

Addam urbis Asiae domitas, pulsumgue Niphaten, 
Fideniemque fuga Parthum versisque sagUtis, 
Et duo rapta manu diverso ex hoste tropaea, 
Bisque triumphatas utroque ab lUore gentis. 
Servius : » Raptim , et sine labore quaesita." Tropaea , puto , 
ita quaesita, haud magnae laudi ducuntur. Manu vincere, 
capere, subigere, significat illud facere vi bellica , manu con- 
serta. Claudian. B. Get. 143. Tres potuit superare duces, fre- 
gUque furentem Cunctando, vicitque manu, victumque relegat. 
Idem de R. Proserp. III, 303, quaesita manu securus habeto. 
Conf. Cortius ad Sallust. B. Iug. V. Neque hoc igitur con- 
venit victoriae facili, ut omittam rapta, pro quaesita, vel 

adeo parta, quod multo melius esset, si de victoria, pro- 
prie sic dicta, ageretur. Interea omnes, quantum scio, 
de tali victoria accipiunt. Ego de tropaeis, proprie dictis, 
in hunc modum accipio: duo signa Romana, aquilas, quae 
Parthi tropaea statuerant, monumenta victoriae, a Romanis re- 
portatae. 

Quantum olim dedecus haberetur, et nunc habeatur, signa 
amittere, constat. Romani, non una clade a Parthis affecti, 
signa in potestate hostium reliquerant. Illi affixerant templis, 
vel monumenta, in alio loco posita, signis Bomanis ornave- 
rant. An plura fuerint signa, qtiam duo, nihil refert. Mi- 
nimus numerus in hac caussa semper gratissimus. Ovid. Fast. 
V, 585. Signa, decus betti, Parthus Romana tenebat. Isque 
pudor mansisset adhue, nisi fortibus armis Caesaris Ausoniae 
protegerentur opes. Decus belli, feliciter a Parthis gesti, tro- 
paea adeo, Bomanis erepta: ut apud Silium: in foribus 
pendent Captivi currus, betti decus. Haec signa nunc Ro- 
mani Parthia eripuerunt, eripuerunt tropaea. Horat. Carm. 
IV, xv. Tua, Caesar , aetas Signa nostro restituit Iovi Derepta 
Parthorum superbis Postibus. Bapta sunt manu, vi, ex diverso 
hoste, ex Parthis et Armeniis, qui, pars certe, erant amici 
Parthorum. Historia tunc obscura, rerum scilicet recens ges- 
tarum, quae praeterea rumore tantum essent cognitae , et adu- 
latione falso traditati, deficieutibus quoque tot scriptis, non 
accurate tenetur. Quid hic fortasse verum sit, aliquatenus 
disci poterit ex annotatione Oudendorpii ad Sueton. August. 
XXI. Bes haud multum differt a temporibus Ludovici XIV, 
quum poetae Franci victorias celebrabant, versibus,non armis, 
reportatas, populosque canebant triumphatos, non domitos. 
Fuit poeta Latinus, qui Bhenum nostruin memoraret supe- 
ratum, ubi arx Tolusana caput coelo aequabat , et nescio quot 
hostibus diversis erepta vexilla iactaret. Nos arcem illam ap- 
pellamus telonium; et copiae conductitiae in omnibus fere 
exercitibus aderant. Ecquando talia non in maius fuere aucta? 
Memini Mortierium, Bonaparta rerum potito, novemdecim 
signa Hanoveranis erepta, Parisiis in aede Invalidorum sus- 
pendisse, titulo: signa noslris restituit sacris. Signa ista, nt 
tunc dicebatur, in Germania clades Francorum, tamquam to- 

tidem tropaea, tcstantia, nunc, rccepta, taraquam nova novem- 
decim tropaca, gloriam exercituum Francorum augebant. 

Signa Bomanorum appellari tropaea Parthorum ne quis mi- 
retur, ostendo Lucanum 1,10. Cumque superba foret Babylon 
spolianda tropaeis Ausoniis, umbraque erraret Crassus inulta, 
Bella geri placuit, nulhs habitura triumphos. Strabo Geogr. 
VI, 4. Parthi to<tovtov Ivthouxv irpos Tyv 'Pupxiuv, kx) tuv 
kxQ" $(tx<; vjyenovwv virepo%yiv, u<jt oii (tovov tx Tponxtx eire^xv 
eU 'Pumv, «AA<* xx) sq. 
III. 46-48. 

Mox tamen ardentis accingar dicere pugnas 
Caesaris, et notnen fama tot ferre per annos, 
Tithoni prima quot abest ab origine Caesar. 
Neminem novi poetam, qui tales ineptias effutierit, quales 
hic legimus, excepto Marcello, Exmagistro officiorum, in 
Carmine de Medicina, (Poet. Lat. Min. ed. Burra.) vs.77,78. 
Sed procul a curis et sano corpore vivas , Quotque hic sunt ver- 
sus, tot agant tua tempora Ianos. Iam Hurdius, ad Epist. 
Horatii Augusto, pro spuriis habebat. Heynius dicit: abesse 
forte poterant: et interpretatur pro innata ipsi modestia, reli- 
gione, et miti ingenio, ne aequales, credo, quosdam, omnia 
admirantes, offenderet. Argumenta Hurdii non vidi. Nec 
vidisse haud nocet. Sic meam ire viam, meusque et integer 
manere possum. 

Virgilius inde a vs. 16 — 37, Caesarem Augustum et bella 
ab eo gesta ita laudavit, ut, quidquid addatur, non modo 
supervacuum sit, sed etiam clarissimo splendori tenebras offun- 
dat. Post eam Augusti laudationem, se ad Maecenatem con- 
vertit, sine quo nil altum inchoabat, et, quo iubente hanc 
partem de pecoribus scribebat. Hic absolutum est carminis 
exordium, Virgilio dignum. Quod quum dixi, omnem prae- 
stantiam duobus verbis complexus sum. Quae antecedunt, 
videntur deteriora, tribus his versibus onerata. Calorem vere 
poeticum et elegantiam Latinam subitum frigus et fastidiosae 
sordes excipiunt, ea, quae, non, ut Heynius iudicat, forte 
abesse potcrant, sed eliminari et eiici omnino debent. 

Ardentes pugnas Wartonus aevo Augusti indigna putat. Hey- 
nius monstrat ardens studium, ardentem virtutem: ardent pug- 

nantes, pugna calet, fervet ; quidni et ardet? Sed Heynius 
optime norat, hic nihil valere nisi usuni. Unum probati 
scriptoris exemplum pluris est, quam longa et acuta dispu- 
tatio. Res eodem redit, quo, si quis ex versibus, Horatio 
tributis, frementem Mittere equum medios per ignes , demoti- 
strare vellet, ignes proelii sic dici, ut ardorem proelii. Ego 
nusquam adhuc tale exemplum inveni, nisi apud Valer. Flac- 
cum VI, 601. ardentesque viri percurrere pugnas. Quae se- 
quuntur, produnt hominem, fere Latine nescientem. Lati- 
num est: Fama fert nomen Caesaris, poeta fert. Latinum est: 
Fama, poeta fert nomen per orbem, per totum orbem. Quis 
unquam scripsit ,/er/ nomen per annos? Neque anni in his lau- 
dibus sic numerantur. Legimus innumerabilis annorum series, 
nomen semper crescet , nunquam morietur, erit cum sole et luna , 
dum fluvii m mare volvent aquas, erit aetemum , similia. Quid 
autem tot annos , quot sunt a Tlthono ad Caesarem ? Sint , quot 
velis , inter Tithonum et Caesarem. Simul atque numerus an- 
norum , qui praeterituri sunt post Caesarem , aequaverit nume- 
rum, qui fuerunt usque a Tithono ad Caesarem, nomen Caesaris, 
quantum ad Virgilium, intercidit. Quae laudatio quam inepta 
sit , iam ante Servium senserunt. Servius : " tua facta tot annis 
celebrabuntur , quot anni sunt a te usque ad mundi principium. 
Et modo Tithonum pro sole posuit, id est, pro Titane. Nam 
Tithonus frater Lapmedontis fuit, quem proeliantem Aurora 
dilexit et rapuit, a quo usque ad Caesarem non valde mul- 
tum temporis est." Quales versus , talis interpretatio. Quid 
alii, praesertim Martinus, hic reprehenderint , vel, ut Hey- 
nius scribit, argutati sint, ignoro. Ego haec reprehendi, nec 
verbum addam de TUhono, ad maiores Caesaris quoque relato, 
aliisque rebus. Quod autem saepe in versibus spuriis accidit, 
ut maior solito sit scripturae varietas , idem hic accidit , nempe : 
mox etiam ardentes, ardentis, tot fama, Caesaris et famam et 
nomen tot, quotus est, quod abest. 
III. 66—63. 

Optima quaeque dies miseris mortalibus aevi 
Prima fugit ; subeunt morbi tristisque senectus 
Et labor et durae rapit inclementia mortis. 
Servius: //Ista sententia non solum ad animalia pertinet, sed 

generaliter ad omnia." Heynius: //Dicas non satis cum cae- 
teris vinctam esse sententiam; id quidem fateor; fatendum 
taraen et hoc, sententiae plus dignitatis ex hac ad mortales 
translatione accessisse." Quid Virgilius velit non est obscu- 
rum ; nempe hoc : mitte greges in Venerem , dum laeta iuven- 
tas superat. Utere illa aetate, nam cito fugit. Quod additur 
miseris mortalibus, hoc valde obscurum est. Si animalia, gre- 
ges, dici possent mortales, interpretari liceret: iuventas fugit 
omnes, qui vitam mortalem acceperunt, homines et pecudes, 
fugit omne, quidquid mortale natum est. Sed hoc, credo, 
Latine non dicitur. Vide v. c. ipsum Virgilium, X Aen. 
860. ubi Mezentius equum suum alloquitur: Rhoebe diu, res 
si qua diu est mortalibus aegris, Viximus. Si quid ibi es- 
set adiectum de senectute equi bellatoris, fortasse suspica- 
remur, mortales sic appellari equos, boves, alia. Illud quidem 
philosophum omne animal est mortale , nemo huc traxerit. Et 
tum Virgilius scripsisset miseris animalibus. Nunc dixit: gre- 
ges in iuventate coeant, nam haec est optima hominum aetas, 
et prima fugit. Heynius fatetur sententiam cum caeteris non 
cohaerere, sed tamen pulchre a gregibus ad homines esse 
translatam arbitratur. Ego cum Petronio facio, qui cap. 118, 
curandum praecipit, ne sententiae emineant extra corpus oratio- 
nis, sed intexto versibus colore niteant. Sed alia quoque hic 
notanda sunt. Prima fugit interpretantur cito fugit. Ea notio 
ex prima derivari potest , propria tamen notio in prima semper 
tenenda est Quaeque dies prima fugit, est prima ante alias 
dies, prius quam aliae. Iam res ipsa loquitur, primam aeta- 
tem, iuventutem, fugere primam, ante virilem et senilem. 
Quid memorare attinebat? Insolitum quoque fugit mortalibus. 
Virgilius et alii in hac re solo fugit contenti sunt , quos fu- 
giat, plerumque ex sententia intelligitur. Ita Ovidius: Uten- 
dum est aetate: cito pede labitur aetas. Seneca Hippol. 450. 
optimos vitae dies Effluere prohihe, et, Aetate fruere: mo- 
bili cursu fugit. Quod ad mortalibus fugit, hoc excusari 
potest, non laudari: et Propertii I. v. 17. fugient tibi verba 
querenti, huc non pertinet; dicitur enim, ut v. c. quae vox 
tibi ex oie excidit. Propterea ego Virgiliana sic lego et dis- 
tinguo: 

Opiima quaeque dies miseri, ut mortalibus, aeoi 
Prima: fugit; subeunt morbi tristisque senectus , 
Et labor et durae rapit inclementia mortis. 
Prima quaeque dies miseri aevi est optima gregibus, ut est 
optima hominibus, carpe igitur. Nam fugit, celerrime prae- 
terlabitur, et morbi, senectus, labor, mors instant. Aevi 
miseri, ut Val. Flaccus IV, 86. miserae solans incommoda vitae. 
Ita miseri mortales, aegri, faiko) @poro) , nota est formula. 
Iam animalia et komines recte coniunguntur. Virgilius alio 
modo coniunxit IV. Georg. 251. Si vero, quoniam casus api- 
bus quoque nostros Vita tulit, tristi languebunt corpora morbo. 
Sententia diversa est jn his Ovidii : Optima prima fere mani- 
bus rapiuntur avaris: Implentur numeris deteriora suis: et in 
Anthol. Lat. Burm. T. I, p. 683 O fallax natura De&m: quae 
prima dedisti Aetati nostrae gaudia, prima rapis. 
III. 77, 78. 

Primus et ire viam et fluvios tentare minaces 

Audet, et ignoto sese committere ponti. 
Seneca Epist. 95. legisse videtur inire et ponto. Verum puto 
inire. Copula melius abest. Poeta dixerat de corpore pulli 
equini; nunc de animo dicit. Et alii poetae viderunt inire. 
V. Flaccus IV , 195. Qualiter ignotis spumantem funditus am- 
nem Taurus aquis qui primus init. Statius VII Theb. 441 , 
in simili comparatione : ast ubi ductor Taurus init, fecitque 
viam, tunc moUior unda sq. 
III. 89—91. 

Talis Amyclaei domitus Pollucis habenis 

CyUarxu, et, quorum Graii meminere poetae. 

Martis equi biiuges, et magni currus Achilli. 
Medius versus stellis candidis nebulam spargit. Provoco ad 
omnes carminis Latini amantes et scientes. Si vel unus sit, 
qui, nunc admonitus, lectisque vs. 84 — 94. Cyllarum et Gra- 
ios poetas agnoscat, summopere mirer. Virgilianum est: 

Talis Amyclaei domitus PoUucis habenis, 

Martis equi biiuges, et magni currus Achilli. 
Nulla fertilior origo spuriorum, quam Mythologia. Notus 
erat Cyllarus; ergo, primum a Grammatico supra vel in mar- 
gine scriptus pro interpretamento; deinde ab altero Gram- 

matico in versum redactus. Virgilius et alii saepissime exem- 
plis Mythologicis ita utuntur, ut aliquid lectori supplendum 
relinquant. Nunquam omnia dicunt, quae dici possunt. In 
isto silentio videre mihi videor nescio quid sobrium et grave, 
et fiduciam quamdam de ingenio et doctrina lectorum roani- 
festatam. Res similis est illi prosaico : nosti caetera. Exempla 
iam invenias in venusto Sileni carmine. Talis, ait, equus 
ille, domitus a Polluce, tales equi Martis, et qui currum 
Achillis trahebant. Poetae Romani saepe Homerum ad partes 
vocant, sed nunquam sine probabili caussa. 
III. 95, 96. 

Hunc quoque, ubi aut morbo gravis , aut iam segnior annis 

Deficit, abde domo ; nec turpi ignosce senectae. 

Locus variis interpretationibus vexatus. Verum arbitror: ta- 

lem equum ex pascuis relega, abde domo, intus clausum sa- 

tura ad praesepia serva , ibi , senio confectus quiescat : ignosce 

senectae, quae, post tot bene actos labores, non est turpis, 

sed gloriosa. Latinum est, nec turpi ignosce senectae, pro, et 

ignosce senectae non turpi, Virg. III. Georg. 321. Nec tota 

claudes foenilia bruma. Horat. Carm. I. 31. Frui paratis et 

valido mihi , Latoe, dones , ac, precor, integra Cum mente, nec 

turpem senectam Degere , nec cithara carentem. Tacit. Annal. 

I, 35. Mederetur fessis, neu mortem in iisdem laboribus , sed 

finem iam exercitae militiae , neque inopem requiem orabant. 

Bonus agricola equum bene meritum amat, neque a se im- 

petrare potest, ut, annis inutilem, vendat. Nota sunt exem- 

pla illorum, qui, paupertate coacti, non sine lacrymis di- 

mitterent. Ita olim fuit, et hodie est. Nec Virgilius, mitis 

ingenii, tantam crudelitatem suaderet. Si hoc voluisset, non 

ignosce seni equo, sed abde domo, dimitte, vende; tum, credo, 

his versibus subiunxisset illos 120 — 122: Quamvis saepe fuga 

versos ille egerit hostis, Et patriam Epirum referat, fortisque 

Mycenas ; Neptunique ipsa deducat origine gentem. 

III. 97—100. 

Frigidus in Venerem senior, frustraque laborem 
Ingratum trahit; et, si quando ad proelia ventum est , 
Ut quondam in stipulis magnus sine viribus ignis , 
Jncassum furit. 

Laborem trahit non aliter interpretari licet, quam laborem obit, 
labore fungitur. Per laborem significatur coitus. Hunc, licet 
ipsi haud aroplius gratum, obit tamen, sed sine effectu: 
proelia idem sunt atque labor. Iam equus frustra trahit labo- 
rem et in proeliis incassum furit, dicitur quidem aliis verbis, 
at sententia eodem redit. In his autem si quando tolerari 
non potest. Quomodo enim, qui iam trahit laborem , aliquando 
fortasse laborem trahet? Legendum coniicio: 

Frigidus in Venerem senior ; frustraque laborem 
In gratum trahitur: si quando ad proelia ventum est sq. 
Senior sponte volens ad concubitum non venit. Sollicita eum, 
admota femina, trahe in laborem, quem, ut semper fuit 
gratus, etiam nunc illi gratum fore putas, frustra traxeris, 
equam non implebit: nam, si quando traxeris, et ad proelia 
ventum sit, senior incassum furit. Labor gratus , ut vs. 127 
blandus, alibi dulcis: frustra , fiXT^v, sine effectu. Trahitur 
in laborem, qui ipsum laborem aggreditur, trahitur ad labo- 
rem, qui allicitur, invitus ducitur, ut aggrediatur, non sem- 
per aggreditur. Virg. III Aen. 425, Scylla naves trahit in saxa. 
Sallustius, a Servio laudatus: illata naufragia sorbens, gurgiti- 
bus occultis Tauromenitana ad litora trahit. 

Quid dicam de caeteris? Ignis furit in stipulis, ut equus 
in equa. Equus furit iucassum, quia furit sine viribus. Ignis 
autem non furit incassum, nam stipulae comburuntur, et ignis 
vincit, equus non vincit. Fortasse melius erat: 

Ut quondam e stipulis magnus sine viribus ignis. 
Ignis e stipulis , magnus , ut videtur , sed brevis , et sine vi- 
ribus. Ovid. V. Trist. VIII : 20. Nos quoque floruimus , sed 
flos fuit ille caducus: Flammaque de stipula nostra brevisque fuit. 
Silius V, 570. vani frigentem in Marte senectam Prodebant 
ictus: stipula crepitabat inani Ignis iners, cassamque dabat sine 
robore flammam. Auctor tragoediae Octav. 189. Iuvenilis ar- 
dor impetu primo furit. Languescit idem facile, nec durat diu 
In Venere turpi , ceu levis flammae vapos. 
III. 100—102. 

Ergo animos aevumque notabis 
Praecipue: hinc alias artes, prolemque parentum, 
Et quis cuique dolor victo, quae gloria palmae. 

Heynius: i/Moremque parentum emendabat Markland. ad Statii 
Silv. Y, 3. Sed vide Burm. et notam. Prolisque parentem 
coniicit Io. Schrader. Malim prolemque, pareniesque." Wag- 
nerus : // sed ipse sibi repugnat Heynius in Nota. Servius haec 
habet: «ante omnia aetatem requires; post caetera, id est, 
parentes et studia:" unde colligere licet , ita Servium statuisse, 
ut per verba prolem parentum ipsos parentes significari puta- 
ret. An igitur hoc dicere voluit Yirgilius: notabis, pater et 
mater an generosa sit proles? Columella VII, vi, 7. Parit 
autem, ri est generosa proks, frequenter duos." Hevnius sci- 
licet in Nota illa interpretatur : si quos alios iam pullos iidem 
parentes ediderint, qua ii sint indole, quo vigore; in qua re 
sequitur Burmannum. Si quis totum locum considerat, is, 
credo, agnoscet, nullius rationem hic posse haberi, nisi pa- 
rentum. Virgilius docet: in equo, quem vis esse patrem bo- 
nae prolis, observa primo loco animos ipsius et aevum, tum 
alias artes, et quae artes, virtutes, quam generosa indoles 
fuerit in parentibus illius equi. Nam, ut Horatius dicit, est 
in iuvencis, est in equis patrum virtus. Genus semper habitum 
fuit commendatio, et nunc habetur. Statius Silv. V, n, 214. 
Romulei qualis per munera Circi, Cum pulcher visu, et titulis 
generosus avitis Exspectatur equus, cuius de stemmate longo Fe- 
lix emeritos habet admissura parentes. Cogitavi de mutando 
PROLEMQUE in PARITERQUE. 

Hrgo animos aevumque notabis 
Praecipue, hinc alias artes, pariterque parentum, 
Et quis cuique dolor victo, quae gloria palmae. 
Wagnerus prope ab eadem opinione abfuit. Sic autem proles 
parentum stare non potest. Sunt ita semper liberi et patres, 
ut Horatii, proles parentum, peior avis, tulit tm nequiores. 
Annotationem Servii ita in compendium redactam accepimus, 
ut, quid ille legerit, haud facile divinetur. Ex ultimis paren- 
tes et studium apparere videtur , eum non legisse prolem paren- 
tum , et per studium explicasse versum sequentem , igitur stu- 
dium parentum. 

III. 113—117. 

Primus Erichthonius currus et quatuor ausus 
Iungere equos, rapidusque rotis insistere victor. 

Frena Pelethronii Lapithae gyrosque dedere, 
ImposUi dorso, aique equitem docuere sub armis 
Insvitare solo, et gressus glomerare superbos. 
Virgilius loquitur de equo, et quid Erichthonius et Lapithae 
equum docuerint, memorat. Lapithae, dorso impositi, pri- 
mum equos docuere frena pati, gyros ducere, insultare solo, 
glomerare gressus. Hoc simplex, et verum. Adde equitem, 
neque simplex, neque verum. Agitur de equis f non de equi- 
tibus. Lapithae primum ipsi equites esse didicerunt et equos 
equitem ferre docuerunt, non docuerunt equitem. Ipsi erant 
primi equites. Equus momordit frenos Lapithae domitoris, ut 
est apud Lucan. VI, 399. Istaene, an et aliae caussa fue- 
rint, cur veteres Grammatici equitem pro equum esse positum 
censuerint, ignoro. Eos ita censuisse apparet ex Gellio N. A. 
XVIII, 5. Burmannus et Heynius eos perperam iudicasse 
dicunt: quare, non dicunt. Dispntatio tamen Antonii Iuliani 
apud Gellium gravior est, quam ut solo illo perperam refutetur. 
Heynius: //Cur eques non insultare dicatur, qui et incedere, 
decurrere? Vide h. 1. Burmannum." Burmannus docuit equitem 
recte insuUare solo. Sed de eo non dubitatur: et Burmannus 
hic praesertim uti potuisset loco Silii IV, 64, sq. isse sub armis 
Poenorum turmas, equitemque per ardua vectum Insultasse iugo, 
et fremuisse hinnitibus Alpes. Manifesta imitatio. Sed Virgi- 
lius addidit gressus glomerare superbos. Hoc, ut recte tribuitur 
equo, quaerendum erat, an et recte tribueretur equiti, atque ea 
res quoque Grammaticos videtur movisse, ut equitem idem esse 
atque equum contenderent , et antiquis exemplis confirmare ten- 
tarent: de qua opinione postea videbimus. Interea conieci: 
Frena Pelethronii Lapithae gyrosque dedere 
Impositi dorso, atque equitum docuere sub armis 
Insultare solo, et gressus glomerare superbos. 
Fraeter frena et gyros, docuerunt quoque equos ferre equites 
armato8: impositi dorso, vecti, insidentes magistri. Conf Sca- 
liger ad Manilium p. 321, qui tamen non recte h. 1. Virgilii 
utitur, ut corrigat alterum Manilii versum : Quadrupedum omne 
genus positis domitare magistris , mutans Quadrupedum genus im- 
positis. Manilius ibi non de equis loquitur, sed de tigride, 
leone, elephanto: sub armis, armatos, ut Silius VIII, 852 sq. 

Non alias maiore virilm, maiore sub armis Agmine cornipedum 
concussa est Itala tellus. Iam insultare solo et gressus glome- 
rare superbos rectissime ad ipsos equos refertur, qui onere 
armati equitis superbiuut. Heynius et alii laudant versus Yarii 
poetae: Quem non ille sinit lentae moderator habenae, Qua ve- 
lit, ire; sed, angusto prius ore coercens, InsuUare docet cam- 
pis, fingitque docendo. Hos versus illi laudant pro sua inter- 
pretatione, ego pro mea coniectura, quae vel ideo erat ne- 
cessaria, quod Yirgilius iam dixerat ausus iungere equos. Quis 
credat , eum statira scripturum fuisse , docuere equitem , ut eques 
pro equo sumeretur? Ne repetitum quidem equos probari 
posset. 

III. 118, 119. 

Aequus uterque labor: aeque iuvenemque magistri 
Exquirunt, calidumque animis et cursibus acrem. 
Servius: //Et sub iugum mittere, et subvertere frenum." Phi- 
largyrius : '/ Durus uterque labor , et sub iugum mittere , et 
sub femur." Ubi legendum videtur sub frenum , ut in Servio 
sub frenum vertere. Manilius hoc ita expressit IV, p. 87. libet 
subiungere currus , Ardentes et equos ad mollia ducere frena. 
Sed haec non tanti, quanti, quod utrumque laborem retule- 
runt ad magistros, et equorum currum et cursum. Heynius 
recte animadvertit, ita episodium languere. Ipse explicat: 
//In utroque equorum usu, nimirum, et in equestri hoc, cur- 
sus quadrigarumque , et admissionis, (sic sententiarum ordo 
vs. 95 postulat) iuventus omnium maxime et vigor iuvenilis 
spectatur." Hoc verum puto, nisi, quod laborem magistris 
tribuere videtur. Uterque equorum labor spectatur in concu- 
bitu et cursu, et postulat aequam virium contentionem. Ergo 
magistri aeque ad utrumque laborem exquirunt iuvenem, et 
calidum cursibusque acrem. Labor quidem in hoc carmine 
saepe est magistrorum, etiam tamen animalium. Sic vs. 182. 
Primus equi labor est , animos atque arma videre Bellantum. 
III. 130, 131. 

Atque ubi concubitus primos iam nota voluptas 
Sollicitat, frondisque negant, et fontibus arcent. 
Difflcultas loci varias interpretationes et coniecturas peperit. 
Burmannus : iam nata voluptas ; Schraderus : concubitus primi 

iam mota voluptas, primos innata voluptas, primos iam ignota 
voluptas. Interpretantur : voluptas , quam Naturae instinctu 
sentiunt ; notum enim non ad ea solum referri , quibus assue- 
vimus, sed in quibus versamur etiam, quae sentimus caet. 
Wagnerus difficultatem in primos esse arbitratur, et pro ad- 
verbio primum accipit. Ego semper aliquid contrarium video 
inter primos concubUus et voluptatem iam notam. Exempla os- 
tendant, quid velim. Virg. III. Georg. 250. ut tota tremar 
pertentet equorum Corpora, si tantum notas odor attulit auras. 
Aeneid. VIII. 389. notusque medullas Intravit calor, et labefacta 
per ossa cucurrit. Horat. Serm. II, v, 81 quae si semel uno 
De sene gustarit — Ut canis, a corio nunquam dbsterrebitur 
uncto. Plutarch. Alex. 24. yew&iievoi rore irpurov ol Mxxelo- 
veg %pvo-ov xx) xpyvpov xx) yvvxixm, xx) lixirt^ fixpfixpixiis , 
ao-x-ep xvveg, ItrjreuSoi/ &\f/&(tevoi o-ri(3ou htbxeiv xx) ivt%veieiv 
rov Tlepo-uv irXovrov. Ad eum fere modum composita sunt 
omnia exempla, in quibus voluptas, iam usu cognita, signi- 
ficatur, et recordatione rei iam notae irritatur. Iam veteres 
de loco Virgiliano dissentiebant. Philargyrius memorat con- 
cubitus anni redeuntis, primos pro primum, et voluptatem pro 
desiderio. Servius: //equae pullae, cum primum coeunt, si 
macrae sunt, et debilitantur et debiles creant: post primum 
autem partum tenues esse debent." Hoc verum esse iudico, 
sed legendum : 

Atque ubi concubitu primo iam nota voluptas 
Sollicitat , /rondisque negant, et fontibus arcent. 
Ubi voluptas, iam nota ex primo concubitu, equas sollicitat. 
Huc quoque faciunt, quae scribit Palladius Martio mense XIII. 
Generosas equas, et quae masculos nutriunt, alternis annis sub- 
mittere debebimus, ut pullis puri et copiosi lactis robur infundant; 
caeterae passim replendae. 
III. 143—145. 

Saltibus in vacuis pascant, et plena secundum 

Flumina; muscus ubi, et viridissima gramine ripa 

Speluneaeque tegant, et saxea procubet umbra. 

Iam Wakefieldus , ad Lucretium, contendit, agricolas et ar- 

mentarios pascere gregem ; gregern vero pasci. Heynium contra 

dispntantem recte refutat Wagnerus : ergo edidit pascunt, id 

est, armentarii pascuni, pascere solent gravidas equas. Omnia 
MSS. habcnt pascant, praeter Medic. et pr. Moreti. Et con- 
iunctivum esse servandum puto, quia praecedit, non quisquam 
sit passus. Sed scribendum: 

SaUibus in vacuis pascantur, plena secundum 
Flumina. 
Ubi muscus, ripa et speluncae, quibus tegantur, tegi possint. 
Pro coniunctivo alibi utitur futuro, ut vs. 155. Hunc quoque 
arcebis — armentaque pasces. 
III. 146—148. 

Est lucos Silari circa ilicibusque virentem 
Plurimus Albanum volitans, cui nomen asilo 
Romanum est, oestrum Graii veriere vocantes. 
Servius: //Vertere, ex soni similitudine, Onomatopoeiam fe- 
cere. Non enim possumus accipere ex lingua Latina muta- 
vere; cum coustat, Graecam primam fuisse. Oestrum autem 
Graecum est. Latine asilus, vulgo tabanus vocatur." Ubi, 
quum in Voss. et aliis MSS. legatur Ostros, reponendum Oes- 
trus. Philargyrius : //Quomodo Graii vertere, cum omnia, 
quae Latina sunt, a Graeca ratione descendant ? Solvit quaes- 
tionem : Graeci cum myopem primo dixerint, displicuit nomen : 
quia proprium non erat. Oestrum dixerunt, hoc est, quiafu- 
riam oestrum vocant." Heynius : // vertere vocantes , poStica peri- 
phrasi, vocant, reddunt, in eorum sermonem versum. Monen- 
dum eratj nam argutantur in hoc iam veteres Grammatici." 
Vertere vocantes igitur significabit, vocant. Putabam signi- 
ficare : quod animalculum Romani appellant asilum , hoc Graeci , 
in suam linguam convertentes , appellavere oestrum; ex Ro- 
mano nomine animalculi, antea ipsis ignoti, fecerunt oestrum. 
Sed concedamus vertere vocantes idem esse atque vocant: tum 
Virgilius dixisset: animalculum, cui nomen Romanum est asili, 
Graecum est oestri. Huiusmodi interpretatio vocabuli ex lingua, 
lectoribus ignota, saepe est utilis, imo necessaria, utv. c. in 
N. T. o iirTi , o xkysrxi (ttiepftiivsviftsvov, atque ita raultis locis 
Manilius, ut II. Quoi titulus Felix, si censum proxima Graiae 
Nostra subit linguae, vertilque a nomine nomen, ubi vide Sca- 
lig. p. 195. Sed quis ferat talem interpretationem in hoc 
loco ? An opus erat , rusticum docere , quid asilus Graece no- 

minaretur? Ipse asilus Latino nomine satis erat cognitus; et, 
si nonnullis fortasse minus, facile ex adiectis versibus disce- 
rent, ut v. c. amellum IV Georg. 271 , Est etiatn flos in pra- 
tis, cui nomen amello Fecere agricolae, facilis quaerentibus 
herba. Namque sq. in quibus florem accurate describit, ut 
hic asilum. 

Virgilius iri Aen. VI, 242. quinque versibus elegantissimis 
speluncam, Averno imminentem, depinxerat; nam revera est 
pictura, ut hic asili. Subiungitur picturae: Unde locum Graii 
dixerunt nomine Aornon. Praecesserat nempe: Quam super 
haud ullae poterant impune volucres Tendere iier pennis. Ibi 
Heynius : » hunc versum ab alia manu insertum , credere fas 
est: certe ab epica ratione alienum." Iam N. Heinsius ista 
esse spuria iudicaverat. Nec quisquam, credo, hodie genuina 
iudicabit. Habent tamen eamdem MSS. auctoritatem, quam 
Graium nomen oestri. Cur, si omnes fere ibi offenduntur, 
nemo hic offenditur? Ibi quidem Nonius tres versus priores 
laudat, quartum illum de Aorno omittit. Sed hoc apud me 
non plus valet, quam si quis uti vellet Epistola Senecae 58, 
ad servanda Graii vertere vocantes. Addebatur in tali corruptela 
saepius aliquid , quam detrahebatur. Ita, quod in Nonio omis- 
sum, in Seneca additum esse potuit. Seneca loquitur de pau- 
pertate linguae Latinae, et queritur, tamen multas res, quae 
nomina habuissent, ea ex fastidio Romanorum perdidisse: Quis 
autem ferat in egestate fastidium ? Hunc , quem Graeci oestrum 
vocant, pecora peragentem , et totis saltibus dissipantem , asilum no- 

stri vocabant. Hoc VirgiHo licet credas. Et lucum Silari 

Diffugiunt armenta. Puto intelligi, istud verbum interisse. Ap- 
paret, credo, Senecam non vidissje Romanumest, oestrum Graii 
vertere vocantes, sed librarios inseruisse. Si enim in Virgilio 
legisset, erat supervacuum scribere, quem Graeci oestrum vocant. 
Hoc Lucilius ex ipso versu scire poterat. Et Seneca non plus 
scribit, quam est necessarium. Legamus ergo in posterum: 
Est lucos Silari circa ilicibusque virentem 
Plurimus Albanum volitans, cui nomen asilo, 
Asper , acerba sonans , quo tota exterrita silvis 
Diffugiunt armenta. 
Alia Virgilio indigna sunt. 

III. 157—161. 

Post partum cura in vitulos traducitur omnis; 
Continuoque notas et nomina gentis inurunt , 
Et quos aut pecori malint submittere habendo , 
Aut aris servare sacros , aut scindere terram, 
Et campum horrentem fractis invertere glebis. 
Oratio turbata. Q,uid enim facias de et quos? Difficultas tanta 
videtur, ut Heynius, Vossius, Wunderlichius , Iahnius et 
Wagnerus suam quisque interpretationem afferat, Wagnerus 
etiam coniiciat ecquos. Omnis, credo, difficultas evanescit, 
versu ad finem transposito, semelque et in aut mutato: 
Post partum cura in vitulos traducitur omnis , 
Et , quos aut pecori malint submittere habendo, 
Aut aris servare sacros ; et, scindere terram 
Et campum horrentem fractis invertere glebis : 
Continuoque notas et nomina gentis inurunt. 
Omnis cura traducitur in vitulos, tam in eos, quos malint 
aut submitttere, aut aris servare, quam in eos, quos malint 
terram scindere et campum invertere. 
III. 168. 

Si te digna manet divini gloria ruris. 
Heynius: //Ut 6iTo<;, tiog, praeclarus; ex more loquendi." Si 
Virgilius hoc voluisset, aliud, credo, legeremus, quo signi- 
ficaretur, quod expressit Cato in Senectute Ciceronis XVI. 
Agro bene culto nil potest esse, nec usu uberius, nec specie 
ornatius. Languet epithetum divini, nisi sublimius aliquid 
habeat, quale v. c. in Varron. III, 1. natura divina dedit agros, 
ars humana aedificavit urbes. Suspicor versum non esse Vir- 
gilii. Neque Latinitas placet. Q.uid enim gloria ruris manet 
aliquem? Quid gloria digna? Quid caussa tantae gloriae, si 
multo ante varia instrumenta et vilem Celei supellectilem 
provisa reponat? 
III. 179—182. 

Sin ad bella magis studium turmasque feroces, 
Aut Alphea rotis praelabi flumina Pisae, 
Et Iovis in luco currus agitare volantis. 
Heynius: //Sin magis est studium formare pullos ad bella 
turmasque." Formare repetit ex vs. 163. Tu quos ad studium 

alque usum formabis agrestem. Neque alio raodo locus est ex- 
plicatus, nec explicari potest, nisi fortasse: sin magis pullorum 
studium formabis ad bella, aut praelabi sq. Sed hoc est incon- 
cinnum. Inconcinnum est quoque alterum. Sic enim repetitur 
ex vs. 163, quod non inest. Ibi agricola format pullos ad stu- 
dium agri , hic studium est ipsius agricolae , quo format pullos 
ad betta. Ut haec superioribus responderent , scribendum erat : 

Sin beUi magis ad studium turmasque feroces , 
ad studium belli, aut ad studium praelabi flumina, et cur- 
rus agitare. Sermone pofitico equi agitant currus, quod vulgo 
homines facere dicuntur. In equitando et navigando, quod 
uni proprium est, saepe alteri tribuitur; ita tamen, ut sana 
ratio non laedatur. 
III. 187—189. 

Atque haec iam primo depulsus ab ubere matris 
Audeat , inque vicem det mollibus ora capistris 
Invalidus, et iamque tremens, et iam inscius aevi. 
Sic edidit Burm. cum N. Heinsio, "Wagnerus cum aliis : etiam- 
que tremens etiam inscius aevi. Heynius ista intcrpretatur : 
<rEquus ferox, indomitus, potest videri conscius esse aetatis, 
iuventae, vigoris, viriura; itaque inscius aevi, virium, quas 
nondum nec habet, nec expertus est. Recte Servius: nondum 
habens ab annis fiduciam." Habet ista interpretatio, quod non 
satis intelligo. Agitur de pullo, equo nondum domito. Illene 
aetatis viriumque simul conscius est, etinscius? Quomodo, qui 
non habet fiduciam ab annis, dicitur inscius annorum? Non ha- 
bet, puto, fiduciam, quia novit annos, sentit se etiam esse de- 
bilem. Omnia nunc referuntur ab debilitatem. At iremere est 
equi suas vires sentientis , hic certe , sentire incipientis : ut stare 
loco nescit, micat auribus, et tremit artus, et tota tremor cor- 
pora pertentat. In eo cernitur ardor et impetus. Equidem 
Heinsianam lectionem praefero alteri. Utraque autem nititur 
auctoritate MSS. fere pari; sed interpretor: pullus primum 
assuescat audire lituos, strepitum rotarum, frenos in stabulo 
sonantes, et amare plausum cervicis. Haec si iam audeat, 
identidem det ora capistris, dum invalidus est, nondum sat va- 
lidus, ut resistere possit iniicientibus capistra, et in eo, ut 
vires cognoscat. Has sentire iam coepit. Iam enim tremit, 

et inscius aevi est, vult resistere, non valet, iam habet fidu- 
ciam , sed annis maiorem. Hoc proprium est animalibus et ho- 
minibus generosae indolis: ignorant aetatem, eam nosse non 
possunt nec volunt , sunt morae impatientes. Virtus innata an- 
nos venturos non exspectat, praesentes haud numerat. Seneca 
Troad. 1093, qualis ingentis ferae Parvus tenerque foetus, et 
nondum potens Saevire dente, iam tamen tollit minas, Morsusque 
inanes tentat, atque animis tumet. Hic foetus est iam tremens 
et iam inscius aevi. Teneriori nullus huiusmodi sensus inest. 
III. 196—198. 

Qualis Hyperboreis Aquilo quum densus ab oris 
Incubuit , Scythiaeque hiemes atque arida differt 
Nubila : 
Aquilo, qui incubuit, venit ab oris Hyperboreis, differt, pel- 
lit hiemes Scythiae et nubila Scythiae. Venti, ni fallor, nu- 
bila adversa differunt. Haec autem sunt meridionalia. Tum 
Aquilo ipse est ventus siccus, clarus, serenus, purus, ut a 
poetis nominatur. Igitur non pellit arida nubila, sed gra- 
vida pluviis, atque ita coelum facit serenum, siccum, ari- 
dum. Quod si in natura verum est, verum esse debet in ver- 
sibus Virgilianis, et legendum: 

Qualis Hyperboreis Aquilo quum densus ab oris 
Incubuit Scythiae, hiemes atque horrida differt 
Nubila. 
Ab oris Hyperboreis Scythiae, ornatu poetico, pro simplice a 
Scythia. Pro arida in nonnullis MSS. erat arrida, korrida. 
Nubes horridae sunt non aequales et leves , sed asperae et aquis 
graves. Seneca Troad. 393. Vt nubes gravidas , quas modo 
vidimus, Arctoi Boreue dissipat impetus. Boethiusl, m. Hanc 
si Threicio Boreas emissus ab antro Verberet, et clausum rese- 
ret diem. 

III. 198—201. 

tum segetes altae campique natantes 
Lenibus horrescunt flabris , summaeque sonorem 
Dant silvae: longique urguent ad litora fluctus: 
Ille volat, simul arva fuga, simul aequora verrens. 
Ultimus versus mihi non genuinus esse videtur. Impedit 
orationem, quae, liberata hoc additamcnto, longe evadit fa- 



AD VIRGILIUM. 247 

cilior et elegantior. Equus, dixerat vs. 194. per aperta vo- 
lans, ceu liber habenit, Aequora, vix summa vestigia ponat 
arena: qualis Aquilo, quum nubila differt: tum segetes, sil- 
vae, fluctus flahris lenibus horrescunt. Hic comparatio ex- 
plicit. Post qualis non sequitur apodosis. Ita Aen. n, 23. 
Qualis mugitus, fugit quum saucius aram Taurus. Servius in 
eo notat &vxxS).ov$ov. Sic ante quot , quantum, omittuntur 
tot, tantum; vide Markl. ad Statii Silv. I, iv, 85. Gram- 
matici omissam a poStis apodosin supplere solebant. Nec 
pulchre repetitur volat, nec aequora, et ambiguum est, utrum 
ilk referendum sit ad Aquilonem, an ad equum. Ad Aquilo- 
nem, praestaret. Sed ita de vento, cum celeritate equi com- 
parato, plura dicuntur, quam ratio et mos Virgilii ferunt. 
Fuga rursus suadet, ut ad equum referatur: dissuadent contra 
simul arva simul aequora. In MSS. haec est varietas: ipse, 
arma, verrit. Totus denique versus aberat a fragm. Moret. 

Virgilius quoque potius scripsisset : Ille volans verrit. 

III. 215—221. 

Carpit enim vires pauUatim uriique videndo 
Femina; nec nemorum patitur meminisse nec herbae. 
Dulcibus illa quidem illecebris et saepe superbos 
Cornibus inter se subigit decernere amantis. 
Pascitur in magna Sila formosa iuvenca : 
Illi alternantes multa vi proelia miscent 
Volneribus crebris; lavit ater corpora sanguis. 
Agricolae tauros in loca sola relegant, aut ad praesepia ser- 
vant, ne vacca, ab iis conspecta, urat et vires carpat. Dul- 
cibus illa quidem illecebris et saepe superbos — subigit decernerc. 
Hic non capio, quid signiflcet et Saepe. Omnibus fortasse 
facillimum videtur, nec quidquam annotatum vidi, nisi ab 
Heynio : // illa quidem saepe amantes etiam pugnare cogit in- 
ter se." Heynius igitur et a saepe separat, quasi eo loco 
tam recte ponatur, quam inter subigit — decernere. Nego 
talem verborum ordinem esse Latinum. Una, ni fallor, in- 
terpretatio tum vera esset: illa quidem illecebris, idque saepe, 
subigit amantes decernere. Ita versum distinguere oporteret: 
Dulcibus illa quidem illecebris, et saepe, superbos — subigit de- 
cernere amantis. Atque hoc ferri poterat; non tamen in Vir- 

gilio, non in hoc loco, qui multis pictoribus exemplum fuit, 
ut in tabula, quasi ipsam naturam, adumbrarent. Languent 
et saepe, ut abesse malles. Sed verba, ut leguntur, hoc signi- 
ficant: vacca illecebris et saepe cornibus suis, subigit tauros 
inter se pugnare. Quod quam ineptum sit, patet. Virgilius 
scribere potuit: 

Dulcibus illa quidem illecebris ut saepe superbos 
Cornibus inter se subigit decernere amantis! 
Notum est ut, w?, in vario affectu, mirantium praesertim. 
Plaut. Captiv. I, n, 62. Ut saepe summa ingenia in occulto 
latent ! Virg. II. Aen. 183. ut te, post multa tuorum Funera, 
post varios hominumque urbisque labores, Defessi adspicimus! 

Sic etiam versus Pascitur in magna Sila formosa iuvenca, 
minus offendet interpretes. Sententia ita connectitur: illa 
quidcm, quam saepe tauros pugnare cogit! Ecce, verbi caussa 
pascitur in Sila formosa iuvenca, tauris vicinis. Illi statim 
proelia miscent, aemuli, uter potiatur. Nonnulli hunc ver- 
suin eiicere voluerunt quoque propter sonum. Nimia religio 
iam vetus est. Serv. ad Aen. IV , 504. // at regina pyra. 
Notatus est hic versus: vitiosa est enim elocutio, quae ha- 
bct exitus similes; licet sit casuum dissimilitudo." Non om- 
nes igitur sono offendebantur, et recte defenderunt. Nam 
dissimilitudo casuum pronuntiationem dissimilem facit. Ipsi 
poetae, diversae aetatis, non offendebantur. Tibull. I, n. dura 
ianua fulta sera. I , x. parva pigra senecta casa. Seneca Thyest. 
686. Et moesta vitta capita purpurea ligat. Silius IV, 547. 
ingrata maxima cura Victima. 
III. 224—228. 

Nec mos bellantis una stabulare: sed alter 
Victus abit , longeque ignotis exsulat oris ; 
Multa gemens ignominiam plagasque superbi 
Victoris, tum, quos amisit inultus amores; 
Et stabula adspectans regnis excessit avitis. 
Heynius: nExcessit, docte, mutato tempore, pro excedit." 
Melius puto: 

Mutta gemens ignominiam plagasque superbi 
Victoris, tum, quos amisit inultus amores, 
Et stabula adspectans regnis excessit avitis. 

Taurus iam vs. 225 victus abit et exsulat. In exsilio gemit 
plagas, amissos amores, et regna avita, quae animo aegro, 
saepe respiciens, reliquit; quos amores amisit et excessit regnis : 
amisit et excessit arcte iungenda sunt. 

De loci totius praestantia nihil dicam. Si comparatio rem 
tollit vel deprimit, omnes poetae imitatores hoc effecerunt, 
ut suum exemplum etiam altius emineat. Unde Virgilius 
profecerit, non constat. Graecos quidem et Latinos, unde 
proficere potuerit, non novimus. Exstitisse verosimile est. 
Tpse quoque tale proelium suis oculis vidisse videtur. Iu imi- 
tationibus Latinorum multa sane pulchra apparent. Satis ha- 
bebo unius Lucani afferre. II, 601 sq. Pulsus ut armentis 
prirno certamine taurus Silvarum secreta petit, vacuosque per 
agros Exsul in adversis explorat cornua iruncis. Nec redit in 
pastus, nisi cum, cervice recepta, Excussi placuere tori: mox 
reddita victor Quoslibet in saltus comitantibus agmina tauris 
Invito pastore trahit. In his, quid sit pulsus armentis, non 
intelligo. Quid sententia flagitet, fortasse intelligo, nempe: 
pulsus ex societate, imperio, regno armentorum. Hocne est 
pulsus armentis? De dativo commodi et incommodi accipi 
non potest, minime pulsus ab armentis, ut armenta taurum 
pepulisse dicantur. Quis alio modo interpretatur ? Fortasse 
Lucanus scripserat: Pulsus ut armenti primo certamine ductor. 
Taurus est ductor armenti. Venit alter, regnum ei ademturus. 
Ductor in primo certamine pellitur et fugit. Sed vires repa- 
rat, inimicum vincit. Ergo armentum illi redditur, nequc 
alter postea de imperio certat. Taurus quoque minus gratum, 
quia sequitur tauris. Taurum poetae vocant ductorem, ducem, 
regem, addito saepe gregis armenti, postulante sententia. Dux 
quoque restituendum Epigr. Anthol. Burm. T. I, p. 6, de 
Europa, a love rapta: Egregia interea summa sublimis abunda 
Prona petit maria, et pelago decurrit aperto. Coniicio: Dux 
gregis interea. 

III. 237. 

Fluclus uti medio coepit quum albescere ponto. 
Alii : ut in medio. Recte ,_ puto. Nam statim sequitur utque. 

III. 242—244. 

Omne adeo genus in terris /tominumque ferarumque , 

Et genug aequoreum, pecudes, pictaeque volucres, 
In furias ignemque ruunt : Amor omnibus idem. 
Cur hic editnm sit Amor , non scio. De Cupidine quidem, 
puero Veneris , non cogitaverunt. Magis Virgilianum arbitror : 
Et genus aequoreum, pecudes, pictasque volucres 
In furias ignemque ruit amor , omnibus idem. 
Et in sq. amor versat in ossibus ignem, ducit trans Gargara. 
De activa significatione verbi ruere egit Heinsius ad VIII 
Aen. 63. Ut amor nunc legitur tenuius est post in furias 
ignemque ruunt. Virgilius tum potius scrpisisset : idem omnibus 
ardor. 

III. 245—249. 

Tempore non alio catulorum oblita leaena 
Saevior erravit campis; nec funera volgo 
Tam multa informes ursi stragemque dedere 
Per silvas. Tum saevus aper, tum pessima tigris, 
Heu, male tum Libyae solis erratur in agris. 
Repetita saevior saevus, erravit errutur, versus elegantissimos 
dedecorant. Hoc facili coniectura tolli potest: 

Tum sus asper, tum pessima tigris. 
Quam vebemens sit asper, vel ex Georg. III, 434, intelligi- 
tur, ubi serpens flammantia lumina torquens Saevitagris, asper- 
que siti, atque exterritus acstu. Illud tollitur, accepto, quod 
in Moret. sec. legitur saevior occurrit campis. Praeferebant et 
Heinsius et Burmannus. 
III. 253, 254. 

Non scopuli, rupesque cavae , atque obiecla retardant 
Flumina. 
In aliis retardent, hoc est, retardare possunt. Ita Claudian. 
II Rufin. 184. Haud illos rupes, haud alta vetarent Flumina, 
praecipiii stravissent omnia cursu. 
III. 258—262. 

Quid iuvenis, magnum cui versat in ossibus ignem 
Durus amor? Nempe abruptis turbata procellis 
Nocte natat coeca serus freta ; quem super ingens 
Porta lonat coeli, et scopulis illisa reclamant 
Aequora. 
In MS. Goth. pr. nocte natat coeca seclus freta, In eo veram 

scripturam latere suspicor. Neminem quidem, iu Mythologia 
non plane hospitem, fugit, quis iuvenis iste fuerit, et ex 
sequentibus praeterea Leander ignorari non potest: Virgilius 
tamen in huiusmodi exemplis nomen aliquod proprium, loci 
plerumque, ponere solet; idque non tantum perspicuitatis , sed 
etiam ornatus caussa. Equidem post nocte coeca libentius caream 
serus, quam nomine freti. Hoc est: 

Nocte natat coeca Setti freta. 
Sunt freta, illa pars freti, propior Sesto, ubi habitabat Hero, 
puella Sestias. Statius I Silv. III, 27. Sestiacos nunc fama 
sinus, pelagusque natatum Iactet, et audaci iunctos delphinas 
ephebo. Lucan. IX, 954. Threiciasque legit fauces, et amore 
notatum Aequor. Ubi in aliis MSS. natatum, quod minime 
adspernandum, vel propter Virgilii natat freta. 
III. 269—274. 

Illas ducit amor trans Gargara, transque sonantem 
Ascanium; superant moniis, et flumina tranant. 
Continuoque avidis ubi subdita flamma medullis, 
Vere magis, quia vere calor redit ossibus, illae 
Ore omnes versae in zephyrum stant rupibus altis , 
Exceptantque levis auras. 
De equis amore incensis dixerat vs. 253 sq. Non scopuli, 
rupesque cavae, atque obiecta retardant Flumina correptosque 
unda torquentia montis. Ergo nunc idem repetit de equabus. 
Hoc est iniucundum, praecipue propter iterata flumina. Tum 
Gargara indicant quosvis altissimos montes , Ascanius sonans, 
quaevis flumina tranatu difficilHma. Quomodo Gargaris et 
Ascanio addere potuit montes et flumina, quasi Gargara et 
Ascanius non essent montes et flumina, et hic de aliis im- 
pedimentis ageretur? Omnia mihi ingenio poetae magis con- 
venire videntur, sic concepta: 

Illas ducit amor trans Gargara, transque sonantem 
Ascanium, avidis ubi subdita flamma medullis; 
Vere magis,- quia vere calor redit ossibus. Illae 
Ore omnes versae in zephyrum stant rupibus altis , 
Exceptantque levis auras. 
Hiatum in Ascanium avidis Virgilius non vitat. I Georg. 178. 
cum primum ingenti. II. Aen. 656. consilium aut. III Aen. 

329. Me famvlo famulam Heleno, ut Heinsius emendat, ct 
Latinitas postulat. Conf. Burm. ad Propert. II, xn, 1. MSS. 
in eo saepe variant, plerumque culpa librariorum. 
III. 280—287. 

Hic demum Hippomanes vero quod nomine dicunt 
Pastores, lentum destillat ab inguine virus, 
Hippomanes, guod saepe malae legere novercae, 
Miscueruntque herbas, et non innoxia verba. 
Sed fugit interea , fugit irreparabile tempus, 
Singula dum capti circumvectamur amore. 
Hoc satis armentis. Superat pars altera curae, 
Lanigeros ugitare greges hirtasque capellas. 
Si quatuor medii versus sunt "Virgilii, credam eum, si lon- 
gior vita contigisset, fuisse omissurum. Egit de bubus et 
equis, postremum de vi amoris, quo et ista animalia certo 
tempore corripiuntur. Quin et equae, exceptatis equorum 
auris, sine coniugio, fiunt gravidae. 

Hic demum Hippomanes vero quod nomine dicunt 
Pastores, lentum destillat ab inquine virus. 
Ita recte finitur pars carminis de pecudibus. Quis usus sit 
Hippomanis, huc noii pertinetj neque ad rem facit. Hoc 
ipse sensisse videtur, addens; dum singula circumvectamur. 
Iam veneficac, quae artcm istam profitebantur,Ericbtho, Circe, 
Medea, Locusta, legebant herbas noxiasj sed illud virus, 
praesertim ad amorem excitandum , addebant. Novercae autem 
neque erant tales veneficae, neque vulgo pbiltra adhibcbant, 
sed pocula temperabant venenis mortiferis, ut privignos occi- 
derent, vcnenis adeo haud ita paratu difficilibus. Virgilius 
II Georg. 126—135 miris laudibus effert pomum arboris 
Medicae scu Assyriae, quod nos citrum appellamus, propterea 
quoquc, quia non praesentius ullum, Pocula si quando saevae 
infecere novercae, Miscueruntque herbas et non innoxia verba, 
Auxilium venit, ac membris agit atra venena. Recte, pulchre. 
Nam, quo magis crudele venenum, verbis quoque magicis 
auctum, cxsccratur, hoc magis arboris virtutem facit excel- 
lentem. Ex eo loco nostri versus sunt formati. 

Quac sequuntur, ea Heynius ita exponit : //Transitus a cura 
armentorum ad curam ovium ct caprarum. Dum omnia hacc 

de armentorum cura sigillatim pertractamus , singula perlu- 
stramus, capti harum rerum studio." Et hoc voluit auctor, 
sed tam male expressit, ut vix peius potuerit. Mos simplex 
in transitu est: sed iam tempus , ut II Georg. 541, 542. Sed 
nos immensum spatiis confecimus aequor; Et iam tempus eqw&m 
spumantia solvere colla. Nepos XXIII, 13. Sed nos tempus 
est huius libri facere finem. Haec, et alia huiusmodi, sunt 
oratio Latina. Quis unquam ab uno ad alterum argumentum 
ita transiit, ut diceret, interea tempus fugit , et, quod est 
omnium ineptissimum, irreparabile tempus? Tempus vocat, mo- 
net, iubet suscipere curam ovium, nemo reprehenderet : esset 
tamen supervacuum. Transitus enim, non indigens ornatu 
verborum, minime hoc loco, ipsa re significatur: Hoc satis 
armentis. Superat pars altera curae. Ista vero sed fugit interea, 
fugit irreparabile tempus, sunt tonitru Salmoneum. Quid sit 
irreparabile iempus, discimus v. c. ex Aen. X, 467. Stat sua cuique 
dies; breve et irreparabile tempus Omnibus est vitae. Tempus semel 
praeterlapsum , nunquam redit. Qualem sententiam quis tribuat 
Virgilio, qui tantum voluit: sed tempus est ad alia transire? 
Et quid opus erat tanta festinatione : si esset, dixisset, quare. 
Nunc ipsum videtur quasi poenituisse laboris, tam diu, diu- 
tius, quam debuerat, armentis impensi. Omitto fugit, fugit; 
laudandum in re alia, graviore, in hac, ridiculum. At cur 
tam diu in armentis haerebat? Captus amore, singula circum- 
vectatus. Virgilius vs. 210 — 281, cecinit vim amoris, homini- 
bus, praesertim animalibus a natura insiti. Haec singula 
circumvectatur , captus amore. Fere est, ut dicamus, ipsum 
quoque amore captum videri, quem descripserat : amor saltem 
hic est substantivum non bene lectum. Melius Eclog. VI, 
10. Si quis tamen, haec quoque si quis Captus amore leget. Dc 
circumvectamur , Metaphora, unico verbo, sic, in carmine, 
expressa, nihil dicam. Quanto meliora illa Manilii V. Me 
properare viam mundi lubet. Omnia circum Sidera vectatum 
toto decurrere coelo. Hoc addam : plerique omnes spurii ver- 
sus suo ipsorum indicio produntur. Sublatis, oratio nasci- 
tur apta inter se et connexa, nascitur Latina, ut haec: 
Hic demum, Hippomanes vero quod nomine dicunt 
Pastores, lentum destillat ab inguine virus. 

Hoc satis armentis. Superat pars altera curae 

Lanigeros agitare gregis hirtasque capellas. 
III. 286—292. 

Hoc satis armentis. Superat pars aUera curae , 

Lanigeros agitare greges, hirtasque capellas. 

Hic labor ; hinc laudem fortes sperate coloni. 

Nec sum animi dubius, verbis ea vincere magnum 

Quam sit, et angustis fiunc addere rebus honorem. 

Sed me Parnasi deserta per ardua dulcis 

Raptat amor. 
Equidem legendum puto: 

Hic labor, hinc laudem fortis sperare coloni. 
Constructa oratio, ut VI Aen. 126. Sed revocare gradum, 
superasque evadere ad auras, Hoc opus, hic labor est. Conf. 
Burm. Antbol. T. I, p. 206. Caeterura haec ita interpretor: 
atque ista de armentis sufficiunt. lam mihi, poetae, superest 
altera pars carminis, ut doceam, quomodo oves et capellae 
sint habendae. Hinc sperare et mereri laudem fortis coloni, 
boc ita describere, ut rustici boni mea praecepta sint lauda- 
turi, hoc est difficillimum. Praeterea non me latet, quam 
magnum sit, res huiusmodi tenues verbis ornare, ut versus 
sine fastidio legantur. Labor est in tenui, at gloria non 
tenuis, si hoc fuerim consecutus. Nec vero meus me amor 
Musarum desperare sinit. Agricola proprie agitat oves et ca- 
pellas. Nunc cura agricolae et poetae ita coniungitur, ut 
sit eadem. Rem, quam poeta canit , eam facere dicitur. In 
quibusdam MSS. legitur sperare. In vulgata scriptura cura 
ovium et capellarum ita commendatur, ut multo graviorem 
et utiliorem dicas, quam armentorura, et quasi laus coloni 
in illa parte inprimis spectetur. 

Fortis non simpliciter ornat, sed colonum robustum, excel- 
lentem, industrium significat. "Virgilius a laudatis laudari cu- 
piebat. Cura saepissime pro carmine ponitur. Ovidius saepe 
posuit; vide ad Epist. Pont. II, iv, 15. Nemes. Cyneg. 58. 
talique placet dare lintea curae. Quod ego nolim mutare in 
cursu, ut fccit Iacobus ad Aetnam Severi vs. 24. 

Pro hunc addere rebus honorem liurm. malebat hinc addere. 
Idem volebat Wakefieldus, et erat iu Goth. pr. Enimvcro, ait 

Heynius, ornatum hunc, cui cum maxime operam impendit. 
Habet, puto, hoc omne carmen didacticum, ut oratio poetica 
non sine magna cura conservetur, caveaturque, ne fiat pro- 
saica. In carmine de agricultura praesertim multa veniunt, 
quae vix ornari possunt. Haud facile iam fuerat de armentis 
ita canere, ut Virgilius cecinerat. Quanto autem difficilius 
de ovibus et capellis! Sentiebat, quam magnum esset bunc 
laborem vincere. Si fortasse in argumento de bubus et equis 
non displicuisset peritis rerum arbitris, nunc timebat ut pla- 
cere posset. Legendum videtur: 

et angustis nunc addere rebus honorem. 
III. 311—313. 

Nec minus interea barbas incanaque menta 
Cinyphii tondent hirci saetasque comantis, 
Usum in castrorum et miseris velamina nautis. 
Philargyrius : nTondent autem pastores, ut sit genitivus singu- 
laris Cinyphii hirci." Alii ergo iungebant Cinyphii tondent 
barbas hirci. In uno Cod. legitur: Cinyphiis hircis. Burman- 
nus cum Pierio accipit tondent pro tondentur. Sed ita tondent 
dictum esset ex consuetudine loquendi, quam Quintil. Inst. 
Orat. I, vi, in lavamus, tondemus, convivimus hacteuus admit- 
tit, ut reprehensione carere iudicet. Iam talis consuetudo, si 
fortasse in Eclogis tolerari possit, in Georgicis non posse ar- 
bitror. Virgilius statim oblitus fuisset regulae, quam sibi 
vs. 289, praescripsit , ut scilicet res tenuis oratione vere poe- 
tica ornaret. Ea oratio hoc verbum, sic positum, non pati- 
tur. Praeterea diibito, an, ut vir tondet, ita hircus tondet, 
pro tonderi se iubet, sinit, tondetur, unquam ex consuetu- 
dine invaluerit. Tondet semper aliquid activae significationis 
retinet, quod ab animali alienum est. Latinitas tamen hoc 
postulat: interea quoque hirci londentur, vel tondebuntur, xelpovrxi 
vi tantum passiva. Legendum est, ni fallor: 

Nec minus interea barbas incanaque menta 
Cinyphii ponent hirci saetasque comantis , 
Usum in castrorum et miseris velamina nautis. 
Virgilius laudaverat utilitateui ex capris percipiendam , quae 
darent largi copiam lactis , et Quam magis exhausto spumaverit 
ubere mulctra, Laeta magis pressis manabunt flumina mammis. 

Nec tamen, addit, nulla est utilitas hircorum. Nam ex barbis 
utilia venient castris et nautis. Barbas ponent, ut Horat. Epist. 
ad Pisones 297, non ungues ponere curat, Non barbam. Tum barbae 
et incana menta ita iunguntur, ut cogitentur barbae in mento : 
ponunt non menta, sed incana menta, illud, quod in mentis 
incanum est: ut, Poeni ponunt ferocia corda, ferociam, quae 
est in cordibus. 

III. 346—348. 

Non secus ac patriis quondam Romanus in armis 
Iniusto sub fasce viam quum carpit, et kosti 
Ante exspectatum positis stat in agmine castris. 
Heynius : // ante exspectatum hosti , antequam hostis exspectaret. 
(vide Burm.) hic subito , repente, Kirpoo-^OKyTug. Stat inugmine, 
ut incedere, sequi, ire agmine. Usitatiore modo diceres: agmen 
stat. Scilicet agmen, ipse eseercitus , dum incedit." Quid Bur- 
mannus? //Non multum in auctoribus Latinis versatos fuisse 
oportet, qui hanc formulam aegre reperiri, et multum laboris 
frustra impendi, ut id significari posse probetur, notant." 
Quem tangat Burmannus , ignoro. Sed ipse exempla non bene 
distinxit. Ita autem distinguenda puto. Romanus stat ante 
eocspectatum , stat non exspectatus, stat non exspectatus hosti. Si 
dico, stat ante exspectatum, illud exspectatum sumitur adver- 
bialiter. Virgilius igitur hic adverbio exspectatum apposuisset 
dativum substantivi, ut Graeci v. c. xxtx to sluSb? <xvra. Huius 
constructionis quaerebatur exemplum, non aliorum, in quibus 
nihil est insolitum. 

De difficultate in agmine iam alii dixere. Et miles in agmine 
est miles in itinere. Vide interpretes ad Caesar. B. G. III, 
24, et Hirtium de B. A. 44. Servius saepe docet: agmen esse 
exercitum ambulantem. Iam olim de loco Virgilii dubitatum, 
et in MSS. cernitur varietas, et hostem, exspectatus, hostes , 
stat agmine, stat in ordine. Vulgata, credo, non ita intelligi 
possunt, ut facilia et Latina dicas. Conieci: 

Non secus ac patriis quondam Romanus in armis 
Iniusto sub fasce viam quum carpit, et hosti 
Ante exspectatum oppositis stant agmina castris. 
In his nemo inveniet, quod reprehendat. Milites, omnia secum 
portantes, ut amientarii Afri, et iter facientes, subito staut 

et castra opponunt hosti, ante quam ille exspectaverat. Op 
ante posUum saepe omissum est in MSS. In optimo Cod. legitur 
stat agmine. Burmannus nonnulla ex I. Caesare attulit, prae- 
cipuum non attulit. Hoc exemplum, nostro loco praesertim 
convenit, est autem in B. Civ. I, 41. a fronte contra hostem 
pedum XVfossam fieri iussit. Prima et secunda acies in armis, 
ut ab initio constituta erat , permanebat. Post hos opus in occulto 
a tertia acie fiebat. Sic omne prius est perfectum, quam intellige- 
retur ub Afranio, castra muniri. Lucanus IV, 28 ista versibus 
investiit. In noctem subita circumdedit agmina fossa , Dum pri- 
mae praestant acies, hostemque fefellit, Et prope consertis obduxit 
castra maniplis. Ut "Virgilius hic agmina stant ex coniectura 
nostra dixisse videtur, ita dixit II Georg. 280. campo stetit 
agmen aperto, id est in acie stat. 
III. 351. 

Quaque redit medium Rhodope porrecta sub axem. 
Servius: //Qua Rhodope, mons Thraciae, protentus in orien- 
talem plagam, Gammaides (in formam r) reflectitur in sep- 
temtrionalem. Nam ideo ait: redit sub axem." Heynius: nredit, 
simpliciter pro it , procedit , est porrecta." Longe facilius erat : 
Quaque riget medium Rhodope porrecta sub axem. Hoc est, qua 
Bhodope rigida porrigitur. Ovid. IX Metam. 150. Nam, freta 
prospiciens, late riget arduus alto Tmolus in adscensu. Silius 
III, 480. Riget ardua montis aetherii facies. Et de frigore, 
Ovid. II Pont. VII, 72. Frigore perpetuo Sarmatis ora riget. 
Conf. Gronov. ad Senecae Oedip. 475. 
III. 360-366. 

Concrescunt subitae currenti in flumine crustae, 
Undaque iam tergo ferratos sustinet orbis, 
Puppibus illa prius, patulis nunc hospita plaustris. 
Aeraque dissiliunt volgo, vestesque rigescunt 
Indutae, caeduntque securibus humida vina, 
Et totae solidam in glaciem vertere lacunae, 
Stiriaque impexis induruit horrida barbis! 
Multa, his similia, quod neminem latuit, in Ovidii Trist. III, 
x, 19 sq. velutij Pellibus et sutis arcent male frigora braccis, 
saepe sonant moti glacie pendente capilli, Et nitet inducto can- 
dida barba gelu. Udaque consistunt, formam servantia teslae Vinu,- 

nec hausta meri sed data frustra bibunt, Quid loquar, ut 
vincti concrescant frigore rivi, Deque lacu fragiles effodiantur 
aquae? Quaque rates ierant, pedibus nunc Uur. Perque novos 
pontes, subterlabentibus undis, Ducunt Sarmatici barbara plaustra 
boves. 

Putant Ovidium, ista scribentem, versus Virgilianos esse 
imitatum. Imitatus est, credo, naturam. Habuit enim ante 
oculos et sensit, quae Virgilius fando tantum et legendo co- 
gnovit. Sed Ovidius hic quoque est Ovidius. Manum de ta- 
bula tollere nescivit. Virgilius autem non est Virgilius. Iam 
Bryantus vs. 362, Puppibus illa prius, patulis nunc hospita 
plaustris pro supposito habebat, propter acumen a more poetae 
alienum. Mihi et alia quaedam displicent. Aera volgo dis- 
siliunt; quamquam in Epigrammate apud Strabonem II, 1. 
memoratur hydria aerea, frigore in istis tractibus rupta, du- 
bito an instrumenta et vasa aerea vulgo in usu essent homi- 
num, quorum cultus hic describitur. Vestes indutae rigescunt. 
Nescio fere, quae vestes non indutae, in tali vita, indutis op- 
ponantur. Eratne vestium copia, ut in domo plena divitum, 
ut v. c. Paridis apud Homerum , cui in thalamo iacebant 
7T£7rXoi 7r«ii7rc!xiXoi? An significantur vestes, quae gestatae, 
in corpore, in cute rigescunt, invito calore cutis naturali? 
Iuvenalis scripsisset fortasse rigescunt in cute, Virgilius rigescunt 
hirsutae, quales erant gentis vestes, memoratae demum vs. 
383. pecudum fulvis velatur corpora saetis. Quid dicamus de 
caedunt securibus humida vina? Non opus erat securibus cae- 
dere, quod erat humidum. Referunt humida ad illud epithe- 
torum genus, de quo Quintil. Instit. Orat. VIII, 6. Ornat 
enim lirlberov. Eo poetae et liberius et frequentius utuntur. Nam- 
que illis satis est convenire verbo, cui apponitur: et ita dentes 
albi et humida vina in his non reprehenduntur. Quintilianus 
igitur hic iam vidit humida vina. Sed ista scribens, totum 
locum non inspexisse, solius autem epitheti humida recordatus 
esse videtur. Illi tum non in mentem veniebat, Virgilium 
aliis locis vina appellasse liquentia, quod ibi revera est ornans 
epitheton, haud minus quam albi dentes. Hic, si animum 
advertisset, ille, quo erat iudicio, nunquam exempli caussa 
protulisset humida vina, sed ex aliis locis, liquentia. Caesar 

Scaliger de Poetica III, p. 270 sq. cpitheta Virgiliana laudavit. 
Vina liquentia et humida praeteriit. Homerum reprehendit , 
qui etiam coquinam procurantem Achillem vocat celerem. An 
igitur melius est, Arethusam, quae in mediis nymphis sede- 
bat et lanam tractabat (de quo dicemus ad IV Georg.) vocare 
velocem? an melius vina congelata et securibus caedenda, 
appellare humida? Sed carminis Homerici alia est ratio, et 
notum Scaligeri iudicium in comparatione utriusque poetae. 
Servius interpretatur vina aguae mista, quia vina non gelan- 
turj alii, vina semper alias et in aliis locis humida. Servius 
igitur dicit: securibus caedunt, quod non gelatum est, alii 
concedunt quodvis epitheton cuivis rei. Atque hic fore su- 
spicor, qui mihi ostensuri sint Ovidium: Udaque consistunt, 
formam servantia testae Vina; nec hausta meri, sed data frusta 
bibunt. Haec vero recte dicta sunt: Vina uda, huraida, con- 
sistunt, fiunt frusta, adeoque securibus caedenda. Burmanno 
uda non placet, quia //non agitur de vini conditione, in qua 
fuit, ante quam congelaret, sed postquam constiterit gelu, et 
in glaciem coierit. Ut ita mox fragiles aquae non humidae 
effodiuntur." Quomodo idem Burmannus in Virgilio tolerare 
potuit humida vina? At cur caederent vina, qui totas ulmos, 
focis ingestas , urant, et, circum sedentes, bibant? Ibi, credo, 
regelare poterant. Ipsi quoque acerrimum frigus facillime in 
specubus, sub terra defossis, ad ignem ferebant. Suane igitur 
vina, quorum natio ista est admodum avida, sub divo sine- 
bant? Et cur hic iam vina, quae essent vina simulata, ex 
fermento et acidis sorbis corrupta? 

Sed finis sit quaerendi. Quae adhuc disputavi, sint multa, 
imo omnia levis momenti: est tamen in rebus modus quidam 
et ordo, quos ipsa natura et suus cuique sensus ostendit. 
Quis hunc ordinem appellet Virgiliannm? //Flumina subito 
concrescunt. Unda fert currus. Aera dissiliunt. Vestes indutae 
rigescunt. Caedunt vina humida. Totae lacunae vertuntur in 
glaciem. Stiria induruit barbis. Interea ninguit. Boves et 
cervi nive obruuntur. Cervi nulla opera occisi, laeta praeda. 
Ipsi homines securi in specubus ad focos ardentes frigus con- 
temnunt, agitant convivia, suoque se potu, vinum imitante, 
recreant. Haec est vita gentis Hyperboreae, tunditur Euro, 

et velatur saetis pecudum." Ego Virgilium non agnosco nisi 
in his versibus, sic ordinatis: 

Concrescunt subitae currenti in flumine cruslae, 
Undaque iam tergo ferratos sustinet orbis , 
Et totae solidam in glaciem vertere lacunae. 
Interea toto non secius aethere ninguit. 
Versus 381 sq. ita lego: 

Talis Hyperboreo septem subiecta trioni 
Gens effrena vir4m Rhipaeo tunditur Euro, 
Stiriaque impexis induruit horrida barbis, 
Et pecudum fulvis velatur corpora saetis. 
Ultimus versus, quem hic posui, aberat a Eomano Cod. ibi, 
ubi vulgo legitur. Ergo librarius ibi non vidisse vidctur. Bryan- 
tus illa Et pecudum fulvis velatur corpora saetis eiiciebat. 
Heynius languere dicit, recte tamen defendit. //Poeta nar- 
rationi finiendae sententiam subiicere volebat hanc : ita vivunt 
populi septemtrionales, adversus vim frigoris pellibus tecti; 
subiecit ornatiora tunditur Euro gens et velatur setis pecudum, 
frigoris vim experitur, et adversus illam velleribus ferarum 
corpus munit." Quae narratio languidius finiebatur uno versu, 
nunc, adiecto altero, pulchrius finitur. Gens fera et dura 
tunditur Euro,. et barbis Stiria induruit, sed pellibus velata, 
frigus despicit. 

Versus 362 videtur iam vetus additamentum. Est tamen 
lusus plane supervacuus. Nam puppibus illa prius, patulis 
nunc hospita plaustris , idem significat. Quacsitum est patulis 
referendum esset ad puppibus an ad plaustris. Silius, si vidit, 
retulit ad puppes, ut videtur. Dicit III, 473 de Druentia: 
Non pediti fidus, putulis non puppibus aequus. Imitantur Maxi- 
mian. Anthol. Burm. T. II, p. 377. Sustinet unda rotam, 
patulae modo pervia puppi. Versum 365 ante oculos habuit 
Basilius T. II , p. 378. Unda rotam patitur, celerem modo passa 
carinam, In glaciem solidam versus ut amnis abit. Vel iste versus 
ostendit, duodecim disticha duodecim poetarum scholasticorum 
in Anthologia, non esse composita ad thema Ovidianum, ut 
putat Burmannus, sed Virgilianum. Et in vetustis Virgilii edi- 
tionibus, quae Catalecta habent adiuncta, titulus praefigitur: 
Mira Virgilii versus experientia. Hacc ipse Burmannus annotavit. 

III. 407—409. 

Numqwm custodibus illis 
Nocturnum stabulis furem, incursusque luporum 
Aut impacatos a tergo korrebis Iberos. 
A furibus, qui noctis opportunitatem captant, ut pecora rapiant, 
Valer. Flaccus VI, 536 sumsit comparationem, quae emendari 
meretur. 

Vidit Aron; Pavidos, te, inquit, nunc rere magistros, 
Et stoUdum petiisse pecus : non pascua , nec seps 
Hic tibi; nocturnis mitte haec simulacra rapinis. 
Aron haec dicit homini , qui assuetus furtis , stabula et greges 
depopulans, suam frontem cornibus augebat, et in terrore Dei 
Lycei latebat, Pana Deum simulabat, et nunc in proelio 
hostes eadem facie attonitos defixerat. Corrigo: 

Non pascua nec grex 
Hic tibi: nocturnae mitte haec simulacra rapinae. 
Haec simulacra nocturnae rapinae tuae, in bello nulli usui 
sunt. Mitte ista. Dicuntur autem simulacra rapHnae, ut si- 
mulacra belli. Interpretes vulgata frustra tentant, vel ex- 
plicant. 

IIT. 428—431. 

Qui, dum amnes ulli rumpuntur fontibus, et dum 
Vere madent udo terrae , ac pluvialibus austris, 
Stagna colit; ripisque habitans, hic piscibus atram 
Improbus ingluviem ranisque loquacibus explet. 
Heynius: //versus 430 abest a Menag. pr. colet Gud. Ripisque, 
molestum to que et rb hic, sive ad stagna sive ad ripis referas: 
multo tamen molestius est, si prius adoptes. Vereor, ne an- 
tiqua lectio, metri metu, mutata sit, cum esset: stagna colit, 
ripisque habitat; hic — hinc p. Francianus, quod malim." 
Ego orationem non satis castigatam arbitror. Stagna colit et 
habitat ripis: alterumutrum verbum Latine sufiicit: hic explet, 
male Latinum est. Quanto melius: 

Stagna colit ripasque,- inhians ubi piscibus atram 
Improbus ingluviem ranisque loquacibus explet. 
III. 435—439. 

Nec mihi tum mollis sub divo carpere somnos; 
Neu dorso nemoris libeat iacuisse per herbas: 

18 

Quum positis novus exuviis nitidusque iuventa 
Volvitur, aut catulos tectis aui ova relinquens, 
Arduus ad solem, et linguis micat ore trisulcis. 
Tres postremi versus, me iudice, tam spurii sunt, quam ulli 
iu omnibus, quos Grammatici Virgilianis immiscuerunt. Hey- 
nius in vs. 438 , quamquam saepius retractato , semper aliquid 
otiosi esse sentiebat. Haerebat in aut catulos aut ova. Wa- 
gnerus, omnia defendens, facile tamen concedit, alterutrum 
posse desiderari. Disputationem duumvirorum praetereo. Ea 
in utramque partem est explicata. Praeter argumenta Heynii, 
ego et haec habui, cur Virgilio abiudicaverim. Virgilius iubet 
pastores stabula incendere odoribus contra serpentes, et pe- 
cudes tueri contra alios serpentes, in agris saevientes. Ser- 
pentes sunt laeta materies poetis. Virgilius quoque eam haud 
neglexit. Sed hic nimis ornata est. Auctor a re proposita 
exspatiatur in alienas. Serpentes fiunt materies princeps. Talis 
luxuries repugnat notae Virgilii modestiae et sobrietati, prae- 
sertim rebus verbisque tam miris investita. Grammatici va- 
riis modis initium additamentorum captabant. Hic praecessit: 
Nec mihi tum libeat carpere somnos sub divo. Illud tum mi- 
nime indigebat interpretatione , quae iam esset in anteceden- 
tibus. Ita III Georg. 249. Heu male tum Libyae solis erratur in 
agris. I Georg. 457. Non illa quisquam me nocte per altum ire 
moveat. Quod facile Grammaticus supplere poterat, incipiens 
a Qua sq., ut hic incepit a quum. Quid? quod in scholis 
quaestio proponebatur : tum — quum quid? Ita exercebantur 
discipuli, et magistri sua supplementa legebant. Talia autem 
ex ipso Virgilio supplebantur. Veluti hic ex Aen. II, 473. 
Nunc positis novus exuviis , nitidusque iuventa, Lubrica con- 
volvit sublato pectore terga Arduus ad solem , et linguis micat 
ore trisulcis. Media homo inficetus ipse extudit. De his 
Heynius: //satis erat afferre ista: nova cute indutum serpentem 
cum maxime ira tumentem saevire. Nec plura memorantur 
in altero loco Aen. II, 473 — 475. Neque apud Nicandrum 
31 sq. , quem Noster ante oculos habuit, annumerantur haec, 
aut catulos aut ova. Suspicabar itaque duo a poeta poni tem- 
pora, quibus serpens furiis maxime exardescit, pelle mutata, 
et e puerperio:" et paullo ante: //offendit et, quod caussae 

annmneratae sunt, quasi a scriptore historiae naturalis, qui 
de incertis pronuntiare non audeat, aut — aut." Pro tectis 
"Virgilius quoque hic usus fuisset alio potius vocabulo. Lo- 
quitur enim de duplici genere serpentium. Illud vs. 418 
assuetum tecto et umbrae , versans sub tecto rusticorum: hoc, 
habitans in saltibus Calabris. Auctor imitatus esse videtur 
Georg. III , 245 Tempore non alio catuiorum oblita leaena Saevior 
erravit campis. Quod quanto melius sit, nemo non videt. 
III. 455, 456. 

Quum medicas adhibere manus ad vulnera pasior 
Abnegat, et meliora Deos sedet omina poscens. 
In aliis omnia. Interpretes dissentiunt utrum melius. Ego 
omnia sic explicabam: orant, ut omnia, praesens rerum 
conditio, fierent meliora. Dei, oracula, saepe respondebant , 
si hoc feceritis, omnia erunt meliora. Quod Graeci dicunt 
ttxvtx strrai Kaku?, Latine dicitur erit bene. Sueton. Domit. 

23. Cornix in Capitolio elocuta est, iaTxt ttxvtx kx*.u<;. Nec 
defuit qui ostentum sic interpretaretur : Nuper Tarpeio quae 
sedit culmine cornix, Est bene , non potuit dicere, dixit, 
Erit. Haud tamen negligenda est admonitio Wagneri, vete- 
res hac formula uti ad deprecanda mala praesentia vel futura , 
sed non adiungi omnia, Adhibere manus medicas facit, ut 
recorder Epigrammatis in Anthol. Burm. T. I, p. 593. quod 
tribuitur "Virgilio. 

Arretine calix, mensis decorate paternis, 
Ante manum medici quam bene sanus eras. 
Fortasse legendum : Arretine calix, mensis decus arte paternis, 
Ante manum medici quam bene sanus eram. Pars acuminis 
explicanda e Martial. V, 9. ad Symmachum medicum: Lan- 
guebam: sed tu comilatus protenus ad me Venisti centum, Sym- 
mache, discipulis. Centum me tetiyere manus Aquilone gelatde. 
Non habui febrem, Symmache: nunc habeo. Ita T. II, p. 439, 
ebur vocatur mensis decus. Calix erat mensis decus arte sua, 
propter artem, qua excellebat: IV Georg. 56. apes arte re- 
cenies excudunt ceras , hoc est artiflciose. Et in Tibullo II, r, 

24. exstruet arte casas praeferam alteri ante casas. Caeterura 
lusus est in ambiguo. Virgilius, si est Virgilii, languebat, 
venit medicus qui usum vel modici vini vetabat, qua re rnorbus 

is* 

crescens longiorem curam medici poscebat, qui tandem cali- 
cem in honorarium accepit, vel suffuratus est. Gronovins 
medicum fregisse putabat. 
III. 459, 460. 

Prqfuit incensos aestus avertere, et inter 
Ima ferire pedis salientem sanguine venam. 
Melius salienti sanguine venae conveniebat Ima aperire pedis. 
Fons ex imo pede aperitur, unde sanguis saliat. Fortasse 
et restituendum Val. Flacco V, 308. Iupiter per tempestates 
multa minatur : 

aut sanguinei magna ostia belli, 
Aut altos duris fatorum gentibus ortus. 
Q.uid sint alti ortus, nunc obscurum, sic intelligetur : Aut altos 
aperit fatorum gentibus ortus. Litera d centies occupavit vo- 
calem et consonantem, ab, ad, ap, similia. 
III. 470, 471. 

Non tam creber agens hiemem ruit aequore turbo, 
Quam multae pecudum pestes. 
Heynius : //Non tam crebri ac frequentes turbines in mari 
exoriuntur." Neque aliud hinc elicitur. Mira et insolita 
comparatio! Non memini me unquam huic similem legere: 
non sunt tot tempestates maritimae, quot morbi pecudum. 
Numerus in tali comparatione sumitur v. c. a tot fluctibus, 
arenis , arisiis , grandine, sim. Haud omnino dissimile dicat 
aliquis hoc Statii Silv. III, m, 97. hibernos citius numeraveris 
imbres, Silvarumque comas, sed additum silvarum comae, hoc 
est, folia, simul imbribus addit imaginem guttarum pluvia- 
rum. Vel sic tamen in Virgilio hyperbole esset nimia. MSS. 
variant, ut: aequora, aere , rubit. Non credo versum esse Vir- 
gilii; nec Servius explicat. Grammaticus composuit, ni fallor, 
ex verbis Virgilianis : totumque a sedibus imis Eurusque Notus- 
que ruunt , creberque procellis Africus : misit agens hiemem nimbo 
succincta. Eecte autetn diceretur: 

Quam multae pecudum pestes! Nec singula morbi 
Corpora corripiunt, sed tota aestiva repente 
Spemque gregemque simul, totamque ab origine gentem. 
Virgilius vs. 440 — 470 descripserat morbos et curationem 
ovium. Nunc ad graviora transit. Quam multae pecudum pestes! 

Haec de ovibus. Quot practerea sunt aliarum pecudum pestes, 
quae non singulas tantum, sed saepe tota armenta subito 
rapiunt! Utrum Grammaticus illud quam perperam acceperit, 
an alia de caussa suppleverit, quis novit? Tum supplebant 
per quum, tantum per quantum , ita fortasse hic quam per tam 
suppletum est. 

III. 478—482. 

Hic quondam morbo coeli miseranda coorta est 

Tempestas , totoque auctumni incanduit aestu, 

Et genus omne neci pecudum dedit, omne feraruni; 

Corrupitque lacut: infecit pabula tabo. 

Nec via mortis erat simplex. 
In aliis MSS. corripit, corripuit lacus , pabula morbo, corru- 
pilque lacus , infecitque pabula tabo. Wagnerus emendat: cor- 
ruptique lacus, infectaque pabula tabo. Pulcherrime. Et sic 
versus esse poterat Virgilii, nisi obstarent vs. 520 sq. Non 
umbrae altorum nemorum, non mollia possunt Prata movere ani- 
mum, non, qui per saxa volutus Purior electro campum petit 
amnis. Talia prata , talis amnis dici non potuere tabo corrupta 
et infecta. Praeterea vs. 494, vituli laetis moriuntur inherbis, 
et ad plena praesepia. 
III. 482—485. 

Nec via mortis erat simplex; sed ubi ignea venis 

Omnibus acta sitis miseros adduxerat artus ; 

Rursus abundabat fluidus liquor, omniaque in se 

Ossa minutatim morbo collapsa trahebat. 
Mihi quidem intellectu difficile videtur, quomodo fluidus liquor 
ossa collapsa in se trahat. Heynius: //dum ossa quasi in tabo 
natarent." Neque hoc facile. Coniicio: 

omniaque in se 

Ossa minutatim morbo collapsa cadebant. 
Ita II Georg. 480. In se ipsa residant maria. Lucanus 1,81. 
In se magna ruunt. Seneca Hippol. 480. Unius aevi turba 
et in semet ruet. Herc. Oet. 1228. Nec ossa durant ipsa, 
sed compagibus Discussa ruplis mole collapsa fluunt. Gronov. 
ad Herc. Oet. 1163, explicat delapsa, collapsa cudunt. Ovid. 
VII Metam. 826. Subito coflapsa dolore — cecidit. 

III. 508—514. 

Profuit insertos latices infundere cornu 

Lenaeos/ ea visa salus morientibus una; 

Mox erat hoc ipsum exitio, furiisque refecti 

Ardebant, ipsique suos, iam morte sub aegra, 

{Di meliora piis, erroremque hostibus illum!) 

Discissos nudis laniabant dentibus artus. 
Facile fieri potest, ut ipse errem, si dixero interpretes in 
explicando vs. 512, erravisse. Servius: //Per parenthesin, 
in exsecrationem hostium hanc retorquet insaniam." Philar- 
gyrius: r/Errorem hic pro furore posuit." Heynius: //Versus 
eximio cum artificio insertus; ahominatione hac ad misera- 
tionem et ipsa faciente: date errorem, furorem, mentis aha- 
lienationem hostibus, profanis, impiis, scelestis, opp. piis." 
Videamus. Equi, vino refecti, aguntur in furorem, et ipsi 
suos artus laniant. Di, servate pios homines a tali furore, et 
date illum impiis ! Hoc ridiculum est , an non est ? Virgiiius 
aliud voluit. Profuit interdum, si agricolae equis aegrotanti- 
bus vinum darent. Nunc quoque putahant, in eo unam sa- 
lutem esse positam. Sed vehementer errabant. Quod pii homines 
optimo consilio faciebant, erat crudelissimus error. Di tales 
errores a piis hominibus abesse iubeant. Hostibus eveniant! 
Hostes ita errent, pii ne ista inscitia peccent. Ovidius in 
huiusmodi errore describendo, vela dat ingenio: ut, pius et 
sceleratus eodem facto, dum non es, scelerata fuisti. Virgilius, 
vento secundo, vela contrahit. 
III. 525, 526. 

Quid labor aut benefacta iuvant? quid vomere terras 

Invertisse gravis? 
Traecedit: ad terramque fluit. Virgilius, credo, non animad- 
vertit. Alioquin fortasse mutasset , v. c. 

quid vomere terga 

Invertisse arvis? 
Labor difficilis cernitur quoque in tergis arvorum invertendis. Cae- 
terum nota sunt illa Horatii : gravem duro terram vertit aratro. 
III. 529, 530. 

exercita cursu 

Flumina; nec somnos abrumpit cura salubrcs. 

Est in Anthol. Burm. T. I , p. 7. elegans , sed valde cor- 
ruptum Epigramma, Neptuno. 

Te , Neptune pater, cui flumma cana sonanti 
Cincta salo resonant : magnus cui praepete nimbo 
Perfluit Oceanus*, et flumina crinibus errant. 
Hoc, sive vetustum , sive ad vetustam speciem compositum, ita 
emendavi : 

Te, Neptune pater, cni litora cana sonanti 
Cincta salo reboant: magnus cui praepete nimbo 
Perfluit Oceanus, et flumina cursibus errant. 
Ita silvae , litora reboant, ilumina sistunt cursus , in poetico 
sermone frequentantur. Cura autem hominibus somnos abrum- 
pit, qui vitam in luxu degunt, et aere alieno obruti, novis 
opibus corradendis invigilant. Cura saepe de amore habendi 
ponitur. Claudian. I Rufin. 37. Foedaque avariiiae complexae 
pectora matris Insomnes longo veniunt examine curae: et vs. 
243. Effera torquebant avidae praecordia curae. 
III. 531—533. 

Tempore non alio dicunt regionibus illis 
Quaesitas ad sacra boves Iunonis, et uris 
Imparibus ductos alta ad donaria currus. 
Hi versus sunt , puto , ultimi , quibus Virgilius pestem absol- 
vit , ut illum , hoc est , perfectum poetam , hoc loco , decebat. 
Quam multa, quam paucis, quanta rerum verborumque ele- 
gantia et gravitate complectitur! Versus 534 — 566 accipere 
pro Virgilianis non possum. Pestis, iam inde a Thucy- 
dide facta est omni scriptorum generi laeta virium experien- 
darum materies. Fuere, qui, ubi pestis non esset grassata, 
grassantem fecerint. Et quis novit, quid ipse Virgilius vero 
affinxerit? Ornavit certe, et in maius auxit; non omnes 
tamen habenas menti congestae laxavit. Sui semper potens, 
sciebat ubi impetum refraenare oporteret. Ergo reliquit locum 
Grammatico tentandi, quid posset. Et cecinit anser, voces 
cycni simulans. Ut mos est talium poetarum, omnia undique 
corrasit, centones Lucretii, Virgilii, Ovidii, aliorum: centones 
hic, centones illic. Virgilius tabulam confecerat, in summa 
venustate terribilem. De morbis ovium satis dixerat; addit, 
tantam saepe ex coelo nasci contagionem, ut tota armenta 

rapiantur. Haec est pestis, quam describit. Cluae, quam 
saeva fuerit, verbo iu suibus et cauibus memorat, boves et 
equos multis versibus deplorat. Dixerat quidem vs. 480, pe- 
cudum genus , et genus omne ferarum. Sed ferae ad boc argu- 
meutum non pertinebant, et oves omisit, quibus iam satisfe- 
cerat. Tota pestis unice versatur in animalibus, quorum usus 
est in agricultura. Quid Grammaticus? Ut malus pictor, 
opus artificii Apellaei fatuis ornamentis illitum corrupit. Unde 
ea sumserit, si quis ipse non statim recordetur, videbit v. c. 
in I. C. Scaligeri Poetice, V, 10. ubi Virgilium cum Lucretio , 
Ovidio, Statio, Lucano, Silio comparavit. Scaliger de spuriis, 
Yirgilio insertis, nunquam cogitavit. Coecus amor magnum 
virum in transversa rapiebat. Si quid semel animo infixum 
tenebat, hoc nimis laudabat vel culpabat. Ita Musaeum, poe- 
tam Grammaticum plus quam tumoris Alexandrini, Homero 
longe praeferre potuit. 

Sunt in versibus, quos non genuinos iudico, nonnulla sane 
pulchra satis et Latina, sed etiam sunt in aliis Grammati- 
corum foetibus , v. c. in Ciri , Copa , Moreto. An propterea 
Virgilii esse dicamus, plurima Virgilio indigna, praetervidea- 
mus? Fueritne auctor, vel unus ex auctoribus istorum car- 
minum, qui hic pestem latius explicandam sumserit, nemo 
affirmet: sed, etiamsi ille, in tam aliena exspatiatus, omnia 
eleganter et Latine composuisset , ea tamen Virgilio tribuere 
vererer. Quare, hic illic declarabo. Pleraque, similia aliis 
poetis, ut in loco communi, silentio transmittam. 
III. 534—536. 

Ergo aegre rastris terram rimantur, et ipsis 
Unguibus infodiunt fruges, montisque per altos 
Contenta cervice trahunt stridentia plaustra. 
Servius ad Georg. I, 384. Asia circum Dulcibus in stagnis 
rimantur prata Caystri. //Pascuntur in pratis , cibum per terrae 
rimas requirentes. Nam rimari hinc tractum est a porcis, 
qui glandes rimantur de rimis terrarum." Festus : // quasi 
omnes rimas persequi, inveniendi caussa." Atque ista inve- 
niendi caussa in omnibus, quae novimus, exemplis, vel exprqsse 
vel tacite intelligitur. Quid rastris invenire student rustici? 
Accipiendum ergo, quasi terram rastris vertere, frangere , et 

insectari glebas , vel, ut Servius, inrimas agere. Quis unquam 
ita scripsit? 

Ipsis unguibus infodiunt fruges. Servius: »Hyperbolic«s, 
pro manibus." In Iuvenale, nec tamen ubique, ferrem. Vir- 
gilius saltem scripsisset et uncis Infodiunt manibus fruges. Sed 
cur unguibus uterentur, qui uti possent instrumentis ? Fruges 
Heynius interpretur: //Ipsi homines terram fodiunt, et fruges 
hic semina, unguibus, digitis, infodiunt, terra occulunt." 
Fruges, sic positae, significant frumenta, praecipuum illud in 
omni agricultura. Si Virgilius in frugibus arbores cogitat, 
lectores ex adiunctis discunt, utrum velit. Hic de frumentis 
nimis ineptum. De arboribus paullo quidem minus. Parcere 
tamen poterant unguibus et digitis. 

Quam diversa sunt hominum iudicia de pulchro et turpi! 
Heynius exclamat: quam ornata haec omnia! Fortasse mon- 
tisque per altos Contenta cervice trahunt stridentia plaustra, 
hanc admirationem Heynio extorserunt. Neque in iis est, 
quod non laudes, minime, quod reprehendas. Sed talia sunt 
millena, vel apud mediocres poetas, et recentiores nostros 
Belgas et Neerlandos. 
III. 537—540. 

Non lupus insidias explorat ovilia circum, 
Nec gregibus nocturnus obambulat: acrior illum 
Cura domat; timidi damae cervigue fugaces 
Nunc interque canes et circum tecta vagantur. 
Auctor in mente videtur habuisse Horatii: Nec vespertinus 
circum gemit ursus ovile. Sed bis idem dixit. Virgilio alterum- 
utrum suffecisset. Acrior Ulum cura domat: est nempe aliud, 
quod agat. Proximum Satyrae. Rogo, an Latinum sit, quod 
interpretantur : acrior cura morU. Voluntne, non cogitat de 
fame explenda, sed de morbo curando, an, de metu, ne morbo 
corripiatur, an , de ipso , quo iam correptus sit , morbo ? Cura 
quidem sic pro morbo non usitatum est. Iam lupi inter oves, 
canes inter damas nota imago, ad minutias elaborata ab Ovidio 
in diluvie Deucalionea, quem Seneca propterea reprehendit. 
Canes autem Virgilius vs. 496 rabidos narrat. Ergo damae et 
cervi, quamvis vehementissime aegrotantes, exiguas potius 
vires intenderent, ut canum furores effugerent. Servius: wduo 

ostendit, et hos (damas et cervos) timoris, et illos ferocitatis 
esse oblitos." Putabam canes rabiosos non deponere feroci- 
tatem, nec morbo graviore corripi. Boethius vero ista novisse 
videtur, IV, 3. Ille, tigris ut Indica, Tecta mUis obambulat. 
III. 541—543. 

Iam maris immensi prolem , et genus omne natantum 
Litore in extremo, ceu nau/raga corpora, fluctus 
Proluit; insolitae fugiunt in flumina phocae. 
Ecquod discrimen est inter prolem maris immensi et omne 
genus natantum? Poeta loquitur demari, non de fluviis. Flu- 
vios quidem, secundum Virgilium, non infectos, auctor vs. 
481 infecit. In fluviis igitur diceres pisces citius morituros 
fuisse, quam in mari. Sed hoc omisit, et in mari fecit mo- 
rientes. Aristoteles, ut iam alii annotarunt, pisces tentari 
peste negat. Heynius satis constare dicit, eos morbis con- 
tagiosis vexari. Hic, puto, quaerendum, an morbus coeli tota 
maria ita inficiat, ut, sicuti pecudes et aves, omne genus 
natantum, peste correptum, intereat. Si pars maris, quamvis 
magna, sit infecta, pisces ipsi, facillimo motu effugere pos- 
sunt. LUore omnino suffecisset, neque extremo additum, nisi 
ad versum explendum. Iam ceu corpora naufraga, hominum 
an phocarum ? Hominum , puto. Quale acumen 1 Proluit Wa- 
gnero displicet. Exspectaverat proiicU vel simile. Et Latinum 
hic erat: proluit in lUus. Denique insolUae fugiunt influmina, 
est, insolitae fugere in flumina, nunc fugiunt. Ut Terent. 
Andr. V, iv, 4. Quid tu Athenas, insolens? quid Athenas 
venisti, venire insolens. Dicendum puto: insolitae fluminibus, 
in flumina insolUa fugiunt. Servius interpretatur : fugiunt, 
quasi timentes marinam pestilentiam. Ergo tota maria erant 
tabo corrupta. 

III. 544, 545. 

Interit et curvis frustra defensa lalebris 
Vtpera, et attonUi squamis adstantibus hydri. 
Heynius: //Certe in illis, quae de serpentum strage memorat, 
potius ingenio indulsit, quam rerum veritati; quae, qua fide, 
qua auctoritate posuerit, ignoro." Neque ego scio. Sed non 
magis miror, quam phocas, canes, damas, alia. Nam si pe- 
stis, v. c. Oceanum vitiavit, cur non penetrare potuisset in 

latebras viperarum et hydrorum? Quae glis vel mus talem 
morbum evasisset? Sqmmis adstantibus non intelligo. Melius 
saltem Schraderi exstantibus. Heynius quidem accipit pro 
stantibus, erectis, horreniibus. Ubi est exemplum, hoc idem 
per adstantibus efferri? Verumne est, squamas serpentibus un- 
quam exstare , ut v. c. hominibus, in subito terrore, stant 
comae? Historiae naturalis periti negant. Multi quidem poetae 
in hac caussa multa ausi sunt, interdum etiam ultra fidem et 
modum. Virgilius nunquam, et tam insane, nemo. 
III. 546, 547. 

Ipsis est aer avibus non aequus, et illae 
Praecipites alta vitam sub nube relinquunt. 
Quis dubitet? Pestis oritur ex aere corrupto. Non aequus 
in tanta lue parum est. Longe aliud: non aequae Palladis, 
in Aeneide. Auctor ante oculos habuit V Aen. 516 sq. nigra 
figit sub nube columbam. Decidii exanimis, vitamque reliquit in 
astris. 

III. 548—550. 

Praeterea nec iam mutari pabula refert , 
Quaesitaeque nocent artes : cessere magistri 
Phillyrides Chiron, Amythaoniusque Melampus. 
Nullum est vinculum, quo primus versus cum antecedentibus 
et sequentibus connectitur. Auctor a lupis , damis , cervis , 
phocis, serpentibus, avibus, subito ad pecudes redit. Iam nec 
re/ert: igitur antea aliquantum auxilii in mutatis pabulis in- 
veniebatur; atqui pabula (vs. 481) erant infecta tabo. Quod 
maius , ipse infecerat. Artes quaesitae nocent : iam dixerat Vir- 
gilius in terribili illo rusticorum errore, quo equis vinum 
per cornu infuderant (vs. 510), quae visa salus morientibus una. 
Tunc igitur quaerebant salutem a medicina. Noster nomina 
quoque Chironis et Melampodis ex Mythologia arcessit. Dubito 
an illis temporibus veterinarii iam facerent mulomedicinam , 
ut medici dabant operam curandis hominum morbis. Non me 
latent , quae Vegetius de Chirone et Apsirto , etiam de potione 
ab illo edita, refert; sed Virgilius saltem a nominibus vete- 
rum abstinuisset , vel dixisset, Chirones et Melampodes, quod 
significabat magistros excellentes. 

III. 551—553. 

Saevit, et, in lucem Slygiis emissa tenebris 

Pallida Tisiphone, morbos agit ante metumque, 

Inque dies avidum surgens caput altius effert. 
Heynius: «Versus longe praestantissimi et pictura omni vivi- 
diores, neglecti tamen ab Interpretibus." Cur neglexerint 
interpretes, ignoro: nihil fortasse inveniebant, quod intellectu 
difficile videretur. Ego autem picturam istam non iisdem oculis 
intueor, quibus Heynius intuetur. Auctor colores ex Virgilio 
et aliis petiit: ut, qualis ubi in lucem coluber, nec saevior ulla 
pestis et ira Dedm Stygiis sese extulit undis. Nec saevit recte 
positum ante emissa. Prius emissam esse oportet, quam sae- 
viat. Recte diceretur saevit emissa, et morbos agit. Sed ita 
non potuit uti saevit. Fulminat — Tlsiphone, et morbos sq. 
homine dignum esset. At quis emisit? Fuit aliquis Deus, 
aliqua de caussa iratus agricolis, qui tantam pestem iniecit, 
vel , ab alio iniectam , auxilio Furiae latius propagavit. Gratius 
Cyneg. 554 sq. de caussis coniicit: Quod sive a Stygia letum 
Proserpina nocte Extulit , et Furiis commissam ulciscitur iram; 
Seu vitium ex alto , spiratque vaporibus aether Pestiferis, seu 
terra suos populatur honores. Tale aliquid a nostro poeta ex- 
spectassem. Ipse Virgilius malum a vitio coeli, non ab ira 
Deorum, arcessit. Enimvero, Tisiphone, iudice Servio, non 
est una de Furiis, sed pestilentia, cui poetam eleganter hoc 
nomen tribuisse. Nova elegantia. Desiderabatur igitur altera 
pestilentia? Nota non satis saevierat? Morbos et metum ante agit; 
iterum ex aliis locis communibus, v. c. ex satellitio Martis. Piget 
me ista addere. Avidum caput, et surgens, et in dies, tam non 
Virgiliana sunt, ut, si sint, fatear me nescire, quid Virgilia- 
num appellari mereatur. Omnia sunt inanis tinnitus et tumor, 
oratione parum Latina expressus. Viri eruditi saepe in poetis 
Lucanum , Claudianum , in prosaicis Florum , Valer. Maximum 
culpant. Iure culpant. Cur peiora in Virgilio lenti tulerunt? 
III. 554—557. 

Balatu pecudum et crebris mugitibus amnes 

Arentesque sonant ripae, collesque supini. 

Iamque catervatim dat stragem, atque aggerat ipsis 

In stabulis turpi dilapsa cadavera tabo. 

Omnia multo melius, ex modesta Yirgilii narratione, eadem 
intelliguntur. Crebri mugitus, tenue signum in illa morbi ve- 
hementia: arentes ripae, parum significans epitheton, quod 
abesse malles, vel dare amnibus. Et cur ipsis in stabulis? 
Quasi vero ibi essent tutiores, nec maior vis pestilentiae 
saeviret. 

III. 558—562. 

Donec humo tegere, ac foveis abscondere discunt, 
Nam neque erat coriis usus: nec viscera quisquam 
Aut undis abolere potest, aut vincere flamma; 
Nec tondere quidem morbo ittuvieque peresa 
Vellera , nec telas possunt attingere putres. 
Nota discunt. Aggerata a Tisiphone cadavera diu in stabulis 
iacebant insepulta; donec tandem rusticis in mentera venit ea 
sepelire. Discimus quod nescivimus, discimus facere, quod, 
quomodo faceremus, ignorabamus, discimus facere, quod no- 
luimus, cogimur adeo facere, quod necessitas imperat. Sed 
cur tam sero? Nihil vetabat, quomiuus rustici statim sepe- 
lirent. Homines enim peste non tentabantur, nisi, si quis 
vestem , ex lana ovium mortuarum confectam , indueret. Rari 
igitur. Scaliger 1. 1. aflfert : ac foliis abscondere discunt : errore 
ut videtur, memoriae. Undis abolere et vincere flamma , quam 
ambigue et obscure hic dictum sit, apparet ex contraria in- 
pretatione. Heynius de carne in fluvios abiicienda aut igni 
concremanda, Burmannus de carne aquis coquenda, aut flam- 
mis torrenda , ut comederetur, accipit. Omitto vincere flamma; 
sed quis scripsit carnem abolere undis sive pro undis, fluviis 
immergere, ut dimueret in mare, sive pro coquere? Est etiam 
tertia interpretatio , Servii: //Nec lavari nec coqui poterant 
viscera: caro enim, corrupta morbo, quemdam habet muco- 
rem, qui non potest ablui, quoniam omne possidet corpus. 
Item igni superposita aut putrefit, aut durescit: nam non 
coquitur." Gtuid autem voluerit poeta meus, effici potest ex 
vs. 558, qui cum cadaveribus in flumen abiectis, vel igne 
crematis non convenit. Miror autem rusticos hoc non fecisse. 
Nam erat multo facilius, quam foveis abscondere. Nec telas 
attingere putres. Heynius : //Nec tutum erat eas lanas (telas 
a consequente appellat) pestilenti putredine infectas attingere." 

Heynius interpretatur, sicuti Virgilius scripsisset: nec tutum 
lanas attingere putres. 
III. 563—566. 

Verum etiam invisos si quis tentarat amictus, 
Ardentes papulae, atque immundus olentia sudor 
Membra sequebatur. Nec longo deinde moranti 
Tempore contactos artus sacer ignis edebat. 
Nego bene Latine dici tenio amictus pro induo vestem ex tali 
lana confectam: nego, invisos sic, pro quos abhorreres: nego, 
ignis sacer non longo deinde tempore edebat artus moranti, pro, 
haud longo post tempore ei artus edebat. Heynius taraen hoc 
malebat quam tempore longo moranti. In tali formula certe 
Latinius esset, quod v. c. legitur in Phaedri fab. IV, iv, 18. 
Postquam consumta est temporis longi mora. Haec igitur sat 
Latine dici nego: et aio papulas ardentes, immundum sudorem, 
inolenlibus membris , sicut alia similia, quae antecedunt, recte 
lectum iri in Carmine de Medicina, non in genuinis Geor- 
gicon versibus. 

Quid plura? Laetor, quod sordes vs. 534 — 566 evasi, qui- 
bus par exemplum legere non memini, nisi apud Lucanum 
VII, 834 — 846. Nec verba, quae appellantur vilia, attigi. 
Servius saepe docuit, quanto studio Virgilius ea vitaverit. 
Operae pretium est considerasse, quae Burm. de re ista an- 
notavit ad Valer. Flacci Argon. VI, 358. quem adeo non 
animadvertisse mireris, quae Txirelvutni; sit in tota illa sui 
poetae comparatione. Fotuitne Flaccus , excellens suo tempore 
poeta, comparare certantes de obtinendo cadavere occisi in 
proelio amici, cum coriariis, qui tendunt tractuque vicissim 
Taurea terga domant : pingui fluit unguine tellus? Expressit 
Homeri Iliad. P', 389 sq. Sed a Virgilio discere debuerat, 
non omnia, quae simplicitatem Homeri decent, decere poe- 
tam Romanum illa aetate, quamvis in rebus antiquissimis 
versantem. Sed, ut ad Virgilium redeam: nunc mihi legite 
vs. 478 — 533, et dicite, an, qui hos facere potuit, facere 
potuerit vs. 534 — 566? Cuncti non fluxerunt ex vena eius- 
dem poetae. 

GEORGICON LIBER IV. 

IV. 3-7. 

Admiranda tibi levium spectacula rerum, 
Magnanimosque duces , totiusque ordine gentis 
Mores, et studia, et populos, et proelia dicam. 
In tenui labor: at tenuis non gloria; si quem 
Numina laeva sinunt, auditque vocatus Apollo. 
Heynius : // Si quem Numina laeva sinunt sc. dicere haec ; quod 
utique proximum est. Ita si orationem suppleas, facile dis- 
pellas nubeculam, Burmanno h. 1. obiectam: quamquam, dum 
negat sinere aliquem, pro ferre, tolerare, dici, obiici poterat 
inf. vs. 47. neu propius tectis taxum sine." Ut nunc est, sine 
dubio cogitari debet dicere. Sed difficultas maior remanet in 
Numina laeva. Alii interpretantur adversa, alii, ex disciplina 
augurali, propitia. Sive hoc, sive illud accipias, epitheton 
semper est molestum, imo otiosum, quo lubenter careas. Le- 
gendum puto: 

In tenui labor: at tenuis non gloria; si quem 
Numina velle sinunt, audUque vocatus Apollo. 
Labor in re tenui versatur, sed gloria, inde reportanda, non 
est tenuis, si quem Numina sinunt dicere admiranda illa rerum 
spectacula, et Apollo favet. Pro si quem dicere sinunt, scri- 
psit, si quem velle sinunt, hoc est, si quem, qui vult dicere, 
sinunt velle. Ipsum sinunt iam notionem favoris habet, isque 
magis etiam ex audit Apollo intelligitur. Auctor Epigr. Anthol. 
Burm. T. I, p. 661. Nobis Cupido velle dat , posse abnegat. 
Si hoc Epigramma fictum est a Mureto, Mureti auctoritas plus 
apud me valet, quam multorum, qui in Anthologia illa antiqui 
vocantur. Muretus erat tam excellens poeta, quam orator. 

Poetae, grande argumentum suscepturi, volunt. Notum est 
Uxu Xsysiv 'Arpsi^xg. Propert. II, viii, 13. Nunc voh sub- 
ducto gravior procedere vultu: Nunc aliam citharam me mea 
Musa docet. Surge, anime,ex humili: iam, carmina , sutnite vires. 
Pierides, magni nunc erit oris opus. Sed poetae frustra dicere 
volunt , si Numina et Apollo velle non sinunt. Horat. IV Carm. 
xv, 1. Phoebus volentem proelia me loqui Victas et urbes, incre- 
puit. Phoebus Horatium velle non sivit, non sivit loqui. 

De verbo sinere Burm. annotavit: » Sinere rem, pro per- 
mittere, obvium: sinere aliquem, insolitum credo , nisi sequatur, 
ut saepe, verbum, ut, sine facere vel faciat, vel subintelli- 
gatur ex adiunctis." Recte, puto. Sed exempla nonnulla 
minus recte accepisse videtur. Virgil. IV Aen. 540. Iliacasne 
igitur elasses sequar? Quis me autem, fac velle, sinet? Ibi 
Servius iungit me velle, et hunc ordinem constituit: fac me 
autem velle, quis sinet? Burm. idem censet. Repetendum puto: 
quis sinet sequi, vel potius, quis velle sinet? Qui aliquid vult, 
hoc plerumque agendo consequi studet. Ita velle et agere saepe 
paullum vel nihil differunt. Hinc illa desine velle, ne fac. In 
Ovidio II Art. 57. petite hinc praecepta puellae, Quas pudor, 
et leges, et sua iura sinunt. Cogita: quas pudor, leges et iura 
sinunt hinc petere praecepta: Heinsius frustra volcbat qua 
pudor, Burmannus quae pudor. Nubeculam illam , quam Hey- 
nius Burmanno obiicit, ipse non discussit. Nam Virgilius 
non modo tuxum sine, sed et arma , animam sine, et fortasse 
alia similia adhibuit, quae ex sententia suppleri possunt: 
taxum sine propius stare, animam sine esse, arma esse, manere, 
servari. 

IV. 15. 

Et manibus Procne pectus signata cruentis. 
Hoc est: et Procne, quae suum pectus manibus cruentis si- 
gnavit, signa adeo caedis, qua se ipsa occidit, in pectore 
servavit. Quod interpretantur : //si maculas sibi ipsa manu 
adspersit, quidni manibus cruentis, h. cruore pectus signasse 
bene dicatur? babens pectus signatum manibus suis." Hoc 
eodem redit. Ctuaeritur modo, cuius sit cruor. Ut verba ferunt, 
est ipsius Procnes, sed esse debet Ityli. Ex Ovidio, VI Metam. 
669 , nihil efficitur. Ille caedem Ityli , a Procne factam , mul- 
tis descripserat , tum subiungit : Altera (Procne) tecta subit ; neque 
adhuc de pectore caedis Excessere notae, signataque sanguine 
pluma est. Nemo ibi dubitat, utrius sit sanguis. Melius qui- 
dem, quod coniicit Markl. ad Statii Silv. maculis Procne signata 
cruentis. Non tamen obscurura tollit. Nam , neque sic cla- 
rum est, cuius maculis? Clare v. c. Seneca Agam. 947. Adest 
cruenta coniugis victrix sui, Et signa caedis veste maculata gerit. 
Suspicor Procne ortum esse ex glossa, quam Grammaticus 

superscripsit , eamque veri vocabuli locum tandem occupasse. 
Virgilii esse potuit: 

Et maculis Ityli pectus signata cruentis. 
Absint ab alvearibus meropes, aliaeque volucres, et illa prae- 
sertim volucris, cui pectus signatum est cruore Ityli. Ipsum 
nomen Procnes elegantius lectori cogitandum relinquitur. Ea 
consuetudo glossatorum, nomina propria addentium, multos 
poetarum locos corrupit. Auctor Tragoediae in Anthol. Burm. 
T. I, p. 171. ex Virgilio centonem fecit: Qualis Philomela sub 
umbra Pectus signata cruentum, Late loca questibus implet. For- 
tasse Procne in Virgilio non vidit. 

Caeterum in eadem fabula corrupti sunt versus Corn. Severi 
de Aetna, 583 sq. sedes vestra, en, Philomela canoris, Te vo- 
cat in silvis; et tu, soror hospita, tectis Acciperis. Fridericus 
Iacobus , in praeclara huius carminis editione , non uno modo 
corrigere tentavit. Ego Severum scripsisse puto: caedes^ vestra , 
en, PhiUmela, canoras Te vocat in silvas, et tu, soror, hospita 
tectis Acciperis. 
IV. 46, 47. 

Neu propius teclis taxum sine, neve rubentis 
Ure foco cancros, altae neu crede paludi. 
Heynius : //Neu crede eas paludi." Melius puto : tu ne fide 
altae paludi , quasi alta palus , apibus vicina , non possit no- 
cere. Ita vs. 191. Nec vero a stabulis, pluvia impendente, 
recedunt Longius, aut credunt coelo adventantibus Euris. Eclog. 
II, 17. nimium ne crede colori, Ubi Servius: confide. Hic, 
altam paludem dici putat, ne apes facile mergantur. Alta 
palus, credo, videri poterat' non palus, sed magis amnis, atque 
ideo non exhalare vapores insalubres. Talis palus apiarios 
fallere poterat. Ergo ne crederent paludi, quia alta est. 
IV. 61—63. 

Contemplator ; aquas dulcis, et frondea semper 
Tecta petunt. Huc tu iussos adsperge sapores, 
Trita melisphylla, et cerinthae ignobile gramen. 
Heynius: "Huc, in arborem, ne ulterius procedat agmen,ad- 
sperge sapores iussos, succos, quos adspergere moneo, iubeo; 
infra, vs. 549, monstratas cxcitat aras." Iussos quam sit otio- 
sum et prorsus inanc, ncmo non scntiet, admonitus. Tole- 

rarem, si de usu melisphyllorum et cerinthae adhibendo ad 
retinenda examina in antecedentibus dictum esset, eoque nunc, 
interpositis nonnullis saltem versibus, respiceretur. Tale est 
exemplum ararum. Virgilius vs. 541 , dixerat : quatuor hic aras 
constitue: vs. 549, monstratas excitat aras. Nec minus alienum 
cst, quod Burm. ostendit ex Georg. III, 300. Post hinc 
digressus, iubeo frondentia capris Arbuta sufficere. Ibi, quod 
iubet, explicat. Hic iussos vocat, quos nec iussit, nec expli- 
cavit. In Comoedia recte omittitur, quod iussum est. Terent. 
Andr. III, ii, 3. post deinde Quod iussi ei dare bibere , et 
quantum imperavi Date. Sciebant ancillae, quid et quantum 
Lesbia dare iussisset. Hic in Virgilium dici poterat, quod 
in Luscum Lavinium dixit Terentius in Prologo Eunucbi : 
caussam dicere Prius, unde petitur aurum, quare sit suum , 
Quam ille, qui petit , unde is sit thesaurus sibi. Coniicio: 

Tu iucundos adsperge sapores. 
Pro huc in aliis hic, aliis huic. Est, puto, glossema, quo 
facile caremus. Iucundos saepe per compendium scribebatur 
iudos. Odores iucundi, bene olentes, apibus grati. Catull. 
Epitbal. Quis permulsa domus iucundo risit odore. 
IV. 65—68. 

Ipsae consident medicatis sedibus; ipsae 
Intima more suo sese in cunabula condent. 
Sin autem ad pugnam exierint ; nam saepe duobus 
Regibus incessit magno discordia motu sq. 
Philargyrius: //Longior solito parenthesis: est enim ordo infravs. 
86. Sin autem ad pugnam exierint — Hi motus animorum, atque 
haec certamina tanta Pulveris exigui iactu compressa quiescunt." 
Esset igitur parenthesis octodecim versuum. Heynius signa paren- 
theseos sustulit, suamque annotationem his verbis finit: //poeta 
negligentiore oratione usus est, et, dum in digressionem abripi- 
tur, praestantissimum omnium confessione locum, apodosin non 
nisi vs, 86, 87, subiunxit, ita ut reliqua omnia in medio inter- 
iecta sint." Equidem vix dubito, quin Virgilius ipse scripserit: 
Ipsae consident medicatis sedibus ; ipsae 
Intima more suo sese in cunabula condent. 
Sin autem ; ad pugnam exierunt : nam saepe duobus 
Regibus incessit magno discordia motu. 

Saepe videbis agmen per aSrem nare: allice per iucundos 
sapores et tinnitum. Ipsae se in cunabula condent. Sin autem; 
si agmen se non in cunabula condet, tum exierunt ad pu- 
gnara, tum sic habeto, illas apes exiisse ad pugnandum, et, 
belli ardore incensas, odores non curare. Nam hoc saepe 
fit, ut discordia duobus regibus incessat. 

Iam nulla est parenthesis, et omnia solito et sedato more 
procedunt. Formulam sin autem, pro sin minus, sin aliter, 
non opus est, ut exponam, satis expositam a Tursellino, et 
qui de Particulis scripsere. Apponam ex iis duo exempla, 
e Cicerone petita, quo magis emendatio mea in luce cerna- 
tur. Cicero: Si conservatus erit, vicimus: sin; quod omen Dl 
avertant , omnium cursus est ad vos. Et: Si vir esse volet, 
praeclara vvvobix: sin autem; erimus nos, qui solemus. Vide et 
Phaedri II, Epilog. 12, ibique Burm. Eodem modo, quo 
nos Virgilii , Graevius distinxit locum Ciceronis Epist. XIV, 4. 
ut, si res a nobis abesset , liberti nostri essent, si obtinere po- 
tuissent : sin ; ad nos perlinerent , servirent. Haud dissimilis est 
formula Graeca ei 51 (ih, el X) (ivi ye. Ea saepe utuntur scri- 
ptores N. T. Lncas X, 6. xx), ixv % ixel vlog elpyvvs, irrxvx- 
■xxvverxi «r* xMv % tlpvjvy vftav. el 5« (iii ye, i<J>' vyixs xvx- 
%xyu^>si. Vulgatus : sin autem ; ad vos revertetur : et sic reddit 
XIII, 9. Apocal. II, 5. Pleruraque reddit alioquin, bis si quo 
minus. 

IV. 82—85. 

Ipsi per medias acies insignibus alis, 
Ingentis animos angusto in pectore versant , 
Usque adeo obnuvi non cedere, dum gravis aut hos 
Aut hos versa fuga victor dare terga subegit. 
Wagnerus: //Post vs. 82 excidisse aliquem versum, tum e 
pronomine ipsi, quod quo referatur, non habet, tum ex totius 
orationis inconcinnitate , satis apparere arbitror; itaque lacunae 
signa interposui. Vide Quaest. Virg. XVIII, 2." Heynius: 
nlpsi, reges, ut Burmannus monet." Wagnerus iudicat Bur- 
mannum aliena monere. Assentior Wagnero, qui, quid in 
Quaestionibus docnerit, nunc inspicere non possum. Sed ipse, 
ut xvrb$, ita poni solet, ut, de quo dicatur, ex rerum sen- 
tentia facile appareat, v. c. in notissimo Theophrasti Char. 

avTos ijfxfj, et Claudian. B. Get. 460. gavisa recens per moenia 
clamor Tollilur: Ipse venit. In Virgilio hic ipsi poterat ferri, 
si vs. 75 pro Et circa regem circa praetoria densae Miscentur, 
scripsisset: Et circa reges. Sed locus iam in antiquissimis 
MSS. corruptus fuisse videtur. Indicium remansit in alt. 
Kottendorphii , in quo post vs. 83, versus additur: Ipsi inter 
sese reges fulgentibm alis. Fortasse diversitas generis una de 
caussis fuit corruptelae. Virgilius supra de apibus . utitur ge- 
nere feminino, irepidae, densae, nactae, mixtae: deinde vs. 84 
aut hos, aut hos. Sed quid iuvat caussas corruptelae commi- 
nisci, quum eam sanare non possimus? Possumus aliquid 
coniicere : 

Ipsi per medias reges insignibus alis 
Ingentis animos angusto in pectore versant , 
Usque adeo obnixi non cedere, dum gravis aut has 
Aut has versa fuga victor dare terga subegit. 
In medii substantivum saepe omittitur. Valer. Flaccus II, 174. 
Has inter medias flet Venus. IV, 551. Ipse inter medios. Ita 
Graeci h (tfaaoto-t. Quantum autem poeta poetae distet, cer- 
nitur hic quoque. Claudian. B. Get. 584. Cui natura bre- 
ves animis ingentibus artus Finxit. Virgilius ne corpore quidem 
voluit. Pindarus IV Isthm. 68 antithesin vitat, vocans Her- 
culem pop(pav @px%vv , tpu^jiji/ S' &xx(&7rTov. 
IV. 89, 90. 

Deterior gui visus , eum, ne prodigus obsit, 
Dede neci: melior vacua sine regnet in aula. 
Servius: //Non mella conficiens, sed mella consumens. Ideo 
autem regem solum praecipit occidendum, quia, eo amisso, 
suus dissipatur exercitus." Mira caussa occidendi regis, quia 
est prodigus. An suus exercitus regis exemplum sequebatur? 
Fortasse tamen legendum: 

ne protenus obsit. 
Dede neci, ne statim , deinde, iterum moveat discordiam, 
cuius' nunc quoque auctor fuisse videtur. Invisus certe esse 
debuit meliori regi, horridus desidia et obesus. Eo igitur 
vivente, semina bellorum nunquam deessent. Mellis, temerc 
ab uno rege comsumti , ratio haberi non potest. 

IV. 127, 128. 

Corydum vidisse senem, cui pauca relicii 
Iugera ruris erant. 
Virgilius meminerat illum senem vidisse, qui in rure relicto 
regum opes animis aequabat. Rus relictum interpretantur, vcl, 
in metatione , cum agri veteranis assignarentur, intra limites 
non receptum , vel , propter ieiunitatem soli neglectum et deser- 
tum, vel, haereditate relictum , avitum. Sequor primam ratio- 
nem. Virgilius occasionem deplorandae agrorum divisionis non 
praetermittit. Nota sunt: Mantua, vae miserae nimium vicina 
Cremonae: Et quos infelix amisit Mantua campos. Rus relic- 
tum in hac caussa significat non assignatum. Servius ad Eclog. 
IX, 10 sq. //Quod alii dicunt Virgilium ostendere voluisse, 
quod Mantuanis per iniquitatem Alpheni Vari, qui agros di- 
visit, praeter palustria nihil relictum sit; sicut ex oratione 
Cornelii in Alphenum ostenditur: Cum iussus tria milliapassus 
a muro in diversa relinquere, ut octingentos passus aquae, qua 
circumdata est, admetireris, reliquisti." TJbi Vossius recte emen- 
dat: vix ociingentos , et cum metireris. Ego praeterea emendo 
in diversa, scribens indivisa. 
IV. 141—148. 

illi tiliae atque uberrima pinus: 
Quotque in flore novo pomis se fertilis arbos 
Induerat, totidem auctumno matura tenebat. 
Ille etiam seras in versum distulit ulmos, 
Eduramque pirum, et spinas iam pruna ferentis, 
Iamque ministrantem platanum potantibus umbras. 
Verum haec ipse equidem, spatiis exclusus iniquis 
Praetereo , atque aliis post me memoranda relinquo. 
Brevis et pulchra relatio de cultura horti suavissime finiretur, 
si versus hoc ordine legerentur: 

Iamque ministrantem platanum potantibus umbras. 
Quotque in flore novo pomis se fertilis arbos 
Induerat, totidem auctumno matura legebat. 
Ita cura et divitiae senis Corycii faceto et molli epiphone- 
mate repraesentantur. Est quasi peroratio. Platanus autem , 
praebens potantibus umbras, valde mihi displicet. Senex hor- 
tulanus omnes arbores habebat utilitatis caussa. Sterilibus 

ctiam alienos foetus inserebat. Ipse quidem sub platano non 
potaret, neque divites in iugera illa potatum venirent. Inter- 
pretare, si velis, platanum, quae iam umbras potantibus mini- 
strare posset, omnis potatio, hilare convivium, ab hoc loco, 
vitae simplicis et sobriae teste, esset alienum. Erat illa luxu- 
ries sub platano sane insignis, de qua, post Gronov. Observ. 
I, 5, multi multa scripsere, ut Burm. Anthol. T. II, p. 355. 
Omnino legendum puto: 

lamque ministrantem platanum spatiantibus umbras. 
Elegantissimo ornatu poetico , pro platanos iam magnas et um- 
brosas. Ovid. Rem. Amor. 85. Quae praebet latas arbor spa- 
tiantibus umbras, Quo posita est primum tempore , virga fuit. 
Seneca Troad. 541. Quae tenera caeso virga de trunco stetit , 
Umbrasque terris reddit , et coelo nemus. Et venire poterant 
in hortum senis, ut, mirantes tantam industriam, spatiaren- 
tur, non ut potarent. 
IV. 149—152. 

Nunc age, naturas apibus quas lupiter ipse 
Addidit, expediam , pro qua mercede, canoros 
Curetum sonitus crepitantiaque aera secutae, 
Dictaeo coeli Regem pavere sub antro. 
Wagnerus : // Oratio ad communera consuetudinem revocata , ita 
procedit: nunc expediam naturas, quas Iupiter apibus addidit, 
ac mercedem , i. e. naturas mercedis loco acceptas , pro qua 
pavere. Ita demum indicativi constat ratio." Cursus orationis 
fortasse erat facilior, et magis formae poeticae conveniebat: 
Nunc age, naturas, apibus quas lupiter ipse 
Addidit, expediam; et pro qua mercede sq. 
Expediam naturas et mercedem, per Hendiadyn, ut patera et 
auro. Expediam naturas, et quam praeclarae sint, quanta 
igitur merces pro beneficio, quod lovi tribuerunt. 
IV. 176—178. 

Non aliter, si parva licet componere magnis, 
Cecropias innatus apes amor urguet habendi, 
Munere quamque suo. 
Amor habendi, ardor, studium, cura habendi plura, 7rteovs%l<x, 
habendi opes, divitias, nunquam sic laudi, semper vitio du- 
citur. Ipse Virg. VIII Aen. 32G. Deterior donec paullatim 

ac decolor aetas, Et belli rabies, et amor successit habendi. 
Horat. I Epist. VII, 85. de homine duro et nimis at- 
tento: Immoritur studiis, et amore senescit habendi. Ovid. I. 
Fast. 105. Tempore crevit amor, qui nunc est summus, habendi. 
Vvb ultra, quo iam progrediatur, habet. Boethius, egregius 
poeta, II, v. Sed saevior ignibus Aetnae, Fervens amor ardet 
habendi. Iupiter adeo pulchrum beneficium apibus retulit, in- 
generato amore habendil Virgilius diligentiam apum melius 
expressit IV Georg. 205. Tantus amor florum et generandi 
gloria mettis. Unde Lucanus IX, 289. studiumque laboris Flo- 
rigeri repetunt, et sparsi mellis amorem. Neque comparatio 
rei magnae cum parva convenit. Ut Cyclopes, dicit, prope- 
rant fulmina, alii follibus utuntur, alii aera lacu tinguunt, 
alii incudes tundunt, alii ferrum forcipe versant, sic amor 
habendi urguet apes. Iam olim sensisse incongruum videntur. 
Servius: //Comparatio ad festinationem pertinens solam." Com- 
parationes quidem non semper in omnibus et singulis partibus 
ad plenam similitudinem exigi possunt: sed tanta negligentia, 
quanta hic , nullam Virgilii comparationem dedecorat. Fortasse 
legendum : 

Cecropias innatus apes amor urguet agendi, 

Munere quamque suo. 
Ut Cyclopes industrii et diligentes sunt , in suo quisque opcrc 
(Lucan. VII , 330. quemque suum munus trahit.) ita sunt apes. 
Iupiter hoc iis indidit, ut semper, lahore occupatae, aliquid 
agant, non possint vivere otiosae. Agere et otiosum esse snnt 
contraria. Ciuod in singulis hominibus cernitur , ut hos amor 
agendi, illos otiandi urgueat, hi quasi natura ad alacritatem 
et vigorem , illi ad inertiam et pigritiam ferantur, hoc adhuc 
cernitur in totis animalium generibus. Quantum discrimen 
v. c. inter apes et bradypodes ! Magnam igitnr mercedem 
apes a Iove tulere, quod puerum in antro Dictaeo aluerunt. 
Quoties agere, et habere, abere, in MSS. sunt permutata! 

Erunt fortasse qui putent, si recte de hominibus impigris 
et assiduis, agere, dicitur, minus recte de apibus dici, et in 
comparatione cogitandos Cyclopas, tamquam fabros operarios, 
tanto ardore fabricandis fulminibus instantes, ut quam plu- 
rimam mercedem mereantur. At Virgilius apibus ubique ac- 

tiones humanas tribuit, interdum fortasse in re ista nimius: 
deinde longe aliud est mercedem mereri, facere pecuniam, 
qua vitam sustentes, sicuti femina illa Aen. VIII, 411 sq. 
aliud urgueri amore habendi. 
IV. 228—230. 

Si quando sedem angustam, servataque mella 
Thesauris relines , prius haustu sparsus aquarum 
Ora fove , fumosque manu praetende sequaces. 
Locus, unus ex difficillimis. Hinc variae, ut fieri solet, inter- 
pretationes. Variant quoque MSS. astu, ore, fave, fare, auctas. 
Reiskius coniiciebat: haustus parcus aquarum Ore fove; Cail- 
lardus: rore ; Schraderus: prius haustu sparsus aquarum Ora, 
move ; scilicet alveum. Quid poeta velit , non latet. Prius, quam 
ad alvearia aecedas, utere aqua et fumo, ut mella tuto col- 
ligere possis. Usum aquae et fumi alii eo referunt, ne apes 
malo odore corporis humani offendantur; alii, ut apes ex 
alvearibus pellantur. Mihi in mentem venit: 

prius hausto sparsus aquai 
Rore , facem fumosque manu praetende sequaces. 
Prius ablue corpus aqua, et praefer facem fumantem. Utrum- 
que facit, ne apes malum odorem sentiant, fumus etiam, 
ut ex alvearibus decedant. Fax significat quemcumque ramum , 
nunc non ardentem, sed fumantem. Ornatus verborum hausto 
rore aquai ex more poetae, quem in omni hoc carmine amat: 
ros aquae, ut mox amnes Oceani. 
IV. 233. 

Plias et Oceani spretos pede repulit amnis. 
Eleganter spretos, quae se ex humili in altum tollat. Horat. 
Carm. III, n, 21. Virtus coetus vulgares et udam spernit hu- 
mum fugiente penna. Burm. comparat Ovidii IV Metam. 710. 
Quum subito iuvenis pedibus tellure repulsa Arduus in nubes abiit. 
IV. 236—238. 

Illis ira modum supra est, laesaeque venenum 
Morsibus inspirant, et spicula coeca relinquunt 
Adfixae venis, animasque in vulnere ponunt. 
Multa MSS. in vulnera. Hoc Oudendorpius referebat ad finem 
et caussam, Heynius ad usum exquisitiorem praepositionis in, 
quo quartus pro sexto casu adiungitur, et praeferebat alteri 

in vulnere, ut raagis vnlgari: non tamen reiicit in vulnere, quod 
habet Medic. idque explicat: dum vulnus inferunt , in inferendo 
vulnus. Equidem verum puto in vulnere , sed ita explicandum : 
apes moriuntur in vulnere, quod fecerunt: in eo loco corpo- 
ris humani, cui loco aculeum infixerunt. Seneca de Clemen- 
tia I, 19. Iracundissimae , ac, pro corporis captu, pugnacissimae 
sunt apes , et aculeos in vulnere relinquunt. Apes moriuntur in 
corpore hostium, ut amici saepe in corpore amicorum, quod 
Virgilius describit IX Aen. 444. Tum super exanimem sese 
proiecit amicum Confossus, placidaque ibi demum morte quievit. 
Hoc est animam in corpore amici posuit. Petronius cap. 112. 
exspirasse super corpus viri pudicissimam uxorem. Tibull. III, 
m. Inque tuo caderet nostra senecta sinu. Est et alia formula, 
quando quis cadit in suum vulnus, quod accepit, vel sibi in- 
tulit. Lucret. IV, 1045. Namque omnes plerumque cadunt in 
volnus, et ollam Emicat in partem sanguis, unde icimur ictu. 
Conf. interpretes ad Livii I, 58. 
IV. 242—244. 

Nam saepe favos ignotus adedit 
Stellio, et lucifugis congesta cubilia blattis, 
Immunisque sedens aliena ad pabula fucus. 
Servius: Ignotus, ignobilis, vel, ex improviso veniens." Igno- 
tus, puto, est conviva non vocatus. Immunis quoque dicitur 
qui ipse nihil ad coenam affert, sed iners de alieno vivit, 
atsi^oXoq. Utrumque facete dictum. Cubilia congesta blattis 
interpretantur , vel, quae a blattis congesta sunt, vel, cubilia 
blattarum congesta adederunt favos, quod esset; blattae, cu- 
bilibus eo , in vacuos favos congestis , adedere favos. Equidem 
cubilia adedere favos non Virgilianum duco , sed : 
Nam saepe favos ignotus adedit 
Stellio, et lucifugae congesta cubilia blattae, 
Immunisque sedens aliena ad pabula fucus. 
Ita facilis est oratio, et ex adedit assumitur adederunt. Cubilia 
sunt ipsarum apum, ut Georg. IV, 45. Tu tamen e levi ri- 
niosa cubilia limo Ungue fovens circum. In Zulichem. legitur 
lucifugi blatti. Umbra vera scripturae. Favi et cubilia signi- 
ficant mel et ceram. In vs. 189 cubilia vocantur thalami. 

IV. 248-250. 

Quo magia exhaustae fuerint , hoc acrius omnes 
Incumbent generis lapsi sarcire ruinas, 
Complebuntque favos , et floribus horrea texent. 
Si quis locum a vs. 228 ad 251 attente legit, is, crcdo, 
raecum idoneam rerum connexionem desiderabit. Ponat vs. 
248, 250 post vs. 238, agnoscet raanum Yirgilianam. Ista 
autem Incumbent generis lapsi sarcire ruinas spuria esse iudico. 
Heynius: //Quo magis exhaustae apes sunt melle subducto, 
eo acrius omnes operam dant, ut iacturam tantam reparent; 
ruinas generis lapsi, ut paullo ante res fractas, a republica 
vel imperio aliquo sumtum." Sumamus nomen alicuius populi , 
Bomani , et scribentes historiam , scribamus : // quo magis Ro- 
mani erant exhausti, subductis, unde vitam sustentarent , 
opibus, omnes operam dabant, ut iacturam repararent, et 
ruinas lapsi generis sarcirent." Quo risu talis oratio excipe- 
retur! Quod in oratione prosa non est Latinum, non est 
in poetica, minime in Virgiliana. Virgilius admirabatur Ci- 
ceronem, eique, in suo genere, quam simillimus esse stude- 
bat. Schraderus coniiciebat operis lapsi. Parum iuvat. Nec 
iuvat, quod in aliis MSS. legitur fulcire ruinam, vel ruinas. 
Verba fulcire et sarcire ruinam saepe confunduntur. Heinsius 
ad Claudian. de IV. Cons. Honorii 460 , Graias fulcire ruinas 
dicit, utrumque optimis scriptoribus esse usitatum. Credo 
equidem. Sed non ita, ut perinde sit, utrum ubique ponatur. 
Gesnerus recte discrimen observavit. //Pulcire ruinas, est sub- 
iectis statuminibus excipere onus, ne labatur; sarcire, lacu- 
nam, ex ruina partis muri ortam, explere." Si ex hac regula 
iudicamus varios poetarum locos, multi restant emendandi. 
In Lucano v. c. VIII, 528. Tu, Ptolemaee, potes Magni ful- 
cire ruinam, Sub qua Roma iacet? Si Boma iacet sub ruina 
Pompeii, Pompeius ipse etiam iacet. Talis ruina non potest 
fulciri, sed sarciri, si Ptolemaeus Pompeium erigeret, eumque 
et Romara iuvaret. Omitto nunc alia. Caeterum complebunt- 
que et texent est ut vs. 239. parcesque et miserabere: illud 
que in prioribus abesse poterat. 
IV. 254. 

Contimo est aegris alius color. 

Ita V Aen. 466. Non vires alias , conversaque numina sentis ? 
Non sentis te, iam senem, non habere vires, quas olim habebas? 
Valer. Flaccus IV, 123. Namque, ubi iam viresque aliae no- 
tosque refutat Arcus, et inceptus iam lancea temnit heriles. In 
his multa sunt corrupta. Lego : Namque ubi iam vires aliae , 
ignotasque refutat Arcus , et inceptus iam lancea temnit heriles. 
Quantae vires postularentur ad arcus intendendos , notum. Vi- 
res senis erant aliae, arcus has ignorabat, et reiiciebat, pri- 
stinas, solitas non agnoscebat. 
IV. 260—263. 

Tum sonus auditur gravior, tractimque smurrant: 
Frigidus ut quondam silvis immurmurat Auster: 
Ut mare sollicUum stridit refluentibus undis; 
Aestuat ut clausis rapidus fornaclbus ignis. 
Talis est susurrus apum aegrotantium. Virgilius ante oculos 
habere potuit Homeri Iliad. XIV, 393 sq. ubi describit clamo- 
rem Achivorum et Troianorum, magno cum cihxXyTq keivov 
o.uv&vtuv, oV is - ' iXX^hoiaiv opovcrxv. Ovts Sx^xar^i; Kv[jt,x 
rio-ov (Zoxa TpOTi %ip<rov, IlovTidev Ipvvyuevov irvoiy fiopeu xheyeivy, 
Ovtc TTvpog Tortro? ye iriri (Zpiptos xlSopivoio Ovpeog ev f&vjaayg , 
ots t' upero Kxiiftev vtyv, Ovt ave^og riccog ye ttoti ^pvaiv 
fyixitiOKnv 'Htu*/, og ts ytMXiaTx yieyx @piyi£Txi %x/\eirxlvuv . 
Homerus rem explicat per tres comparationes. Et clamor tot 
millium erat terribilis in illo furore sublatus , et varius , ut 
diversarum gentium. In comparationibus quoque auditur alius 
sonus maris, alius venti in silvis, alius ignis. In Virgilio 
unus auditur sonus gravior apum, triste susurrantium , quae 
morbo laborarent. Duo hic comparationes sufficiebant, et hae 
sunt praeclarae. Versus 

Ut mare sollicUum stridU refluentibus undis 
abest a Parrhas. et in aliis legitur aut mare. Mare autem 
non stridit , nisi in vehementissima procella, quando aqua et 
spuma, turbinibus flagcllatae, longe lateque disparguntur. Mare, 
solito more refluens, murmurat, vel, ut Claudian. I Ilufin. 70, 
ceu murmurat alti Impucata quies pelagi, cum flamine fracto 
Lassa recedentis fluitant vestigia venti. Ipsum verbum stridere 
habet sonum acutum, qualis v. c. rudentum, vel durae nivis, 
rota tritae. Hic requiritur sonus gravis, surdus, fipiftog, mur- 

mur, quale silvarum, aut fornacis, quem ex Virgilio quoque 
sumsit auctor Epigr. Anthol. Burm. T. I, p. 485. Murmure 
raucisono fornacibus aestuat ardor. Si versus noster esset ge- 
nuinus , legeretur potius : Ut mare sollicitum refluentibus aestuat 
undis, Aut fremit in clausis rapidus fornacibus ignis. Sed puto 
esse Grammatici. Et Grammatici "Virgilium quoque ex Homero 
additamentis inquinabant, et supplebant, quod ille prudenter 
omiserat. Iam locus multo elegantior exit: 

Tum sonus auditur gravior, tractimque susurrant : 
Frigidus ut quondam silvis immurmurat Auster, 
Aestuat et clausis rapidus fornacibus ignis. 
Sonus est gravior et tractim susurrans, qualis venit ab austro 
silvis immurmurante , et igne in clausis fornacibus aestuante: 
qualis est, si bos sonus coniungas. 
IV. 273. 

Namque uno ingentem tollit de cespiie silvam. 
Heynius: nUno de cespite seu uno eodemque soli loco, seu 
una eademque radice, uti exponit Philargyrius , quem sequitur 
Martinus, ut cespes sit radix cespitosa, seu radix fibris inter 
se, in cespitis modum, implexa." Fateor, me nondum satis 
intelligere. Nec, puto, Heynius intellexit. Nam, in editione 
anni 1767, quaedam apposuit, ad interpretandas Philargyrii 
et Martini interpretationes ; nunc in iis acquiescere videtur. 
Pierius in antiquis libris invenit de vertice. Hoc certe est faci- 
lius: facillimum esset de siipite. Omnes, ni fallor, arbores 
et flores unam principem habent radicem, quaecumque sit 
forma, quascumque fibras agat. Sed non omnes arbores, mi- 
nime omnes flores, iique silvestres, habent unum stipitem. 
Atque hoc etiam magis mirandum in flore amello, qui de 
uno stipite silvam ingentem tollit. Propterea quoque est fa- 
cilis quaerentibus herba. 
IV. 276. 

Saepe DeHm nexis ornatae torquibus arae. 
Virgilius inprimis hoc agit, ut flos amelli probe a meliturgis 
cognoscatur. Eum iam quinque versibus descripsit, post hunc 
versum etiam duos addit. lahnius et Weichertus non genui- 
num putant. Pertinet, me iudice, ad notitiam floris augen- 
dam, quo propterea non lubens caream. Habet tamen aliquid 

scabri. Burni. legebat: saepe DeHm hinc nexis ornatae torquibus 
arae. Coniicio: Saepe Dedm nexis ornat de torquibus aras. 
Ornat aras de floribus et foliis suis, unde torques nectuntur. 
Saepc hoc vidcrc poteris; itaque amellum facile nosces. 
IV. 281—285. 

Sed si quem proles subito defecerit omnis, 
Nec, genus unde novae stirpis renovetur, habebit; 
Tempus et Arcadii memoranda inventa magistri 
Pandere, quoque modo caesis iam saepe iuvencis 
Insincerus apes tulerit cruor. 
In duobus versibus haec notanda: si defecerit, nechabebit, pro 
habuerit. Hoc corrigi poterat: Hic genus unde novae stirpis 
renovetur, habebit. Si nempe utatur invento Arcadii magistri, 
quod pandere quoque tempus est. Sed tempus et pandere non 
commode cum antecedentibus , nesicquidem, cohaeret. Omitte 
binos versus, oratio Latina exsistit. Apes, dicit, interdum 
tristi morbo languent. Signa te non latebunt. Remedia sunt, 
odores galbanei, mella alrearibus infusa, gallae, rosae aren- 
tes, defruta et passi racemi, tbymum, centaurea, inprimis 
amellum. Tempus quoque est dicere, seu, tempus est dicere 
etiam de invento magistri Arcadii, quo utantur, si similem 
iacturam fecerint illi, quae iam describenda est. Dixi adbuc 
de remediis, ad morbos curandos. Nunc tempus monet dicere 
quoque de admirabili quodam invento , quo nova stirps quae- 
ratur. Mors omnium apum non unica est caussa, cur in- 
ventum communicet. Novum genus saepe desiderari potest, 
etiamsi vetus non plane defecerit. 
IV. 287—294. 

Nam qua Pellaei gens fortunata Canopi 
Accolit effuso stagnantem flumine Nilum, 
Et circum pictis vehitur sua rura phaselis, 
Quaque pharetratae vicinia Persidis urguet , 
Et viridem Aegyptum nigra fecundat arena , 
Et diversa ruens septem discurrit in ora 
Usque coloratis amnis devexus ab Indis; 
Omnis in hac certam regio iacit arte salutem. 
Tres priores versus sunt poetae, qui faciem regionis ita deli- 
neavit, ut naturae veritas in ea spiret. Ille novit, ubi inci- 

piendum, ubi cessandum. Tota illa pars Aegypti nobis ante 
oculos versatnr, sistimur in ipso Delta. Qui sequuntur ver- 
sus quatuor, produnt ingenium Grammaticum. In MSS. 
sedes versuum variatur. Cerda, Bryantus, Heynius, Wagne- 
rus, alii hos, alii illos, alii cunctos reprehenderunt, et Vir- 
gilio indignos declararunt. Heynius opinionem deserens, tan- 
dem interpretatur. Wagnerus servat illum versum Quaque 
pharetratae vicinia Persidis urguet: quia non credit Virgilium 
in vs. 294 fuisse dicturum omnis regio, si illum modo trac- 
tum intelligere voluisset, qui est circa Canopum. Ista quidem 
difficultas me non adducit, ut propterea versum genuinum 
arbitrer. Virgilius ibi non loquitur de tota Aegypto, sed de 
inferiore. Ea pars est regio, una de regionibus, quae totam 
Aegyptum efficiunt. Incolae huius regionis in ista arte salu- 
tem reponunt. Etiamsi Persis de tota Syria accipi posset, 
mentio quaevis vicinae regionis hic esset aliena, quia ars sola 
Aegypto continetur. Iam vicinia Persidis urguet non recte 
dicitur pro simplice Persis est vicina. Heynius quidem : // quae 
vicina sunt ac contigua, poetica oratione urguent." Heynius 
et alii saepe in explicandis carminibus orationem poeticam 
a prosaica distinguunt. Nec vero est eadem; sed eadcm in 
utraque Latinitas, integra, sana, rationi conveniens. Ita quod 
urguet, proprie semper vicinum est illi, quod urguetur, omne 
tamen vicinum non semper dici potest alterum vicinum urguere. 
Notio urguendi habet aliquid vicino incommodum, ingratum, 
idque vel additur, vel ex sententia efficitur. Quod quomodo 
hic efficiatur, non video , nisi velis , Persidem pharetratam, ar- 
matam, accolis Nili esse vicinam molestam, gravem, inimi- 
cam. Neerlandi et Belgae hodie sumus magni amici. Quis 
scribat: qua Neerlandia Belgium urguet? Apud Virgilium Aen. 
VII, 565, Amsancti vallem densis frondibus atrum Urguet 
utrimque latus nemoris. In eo et hoc valli ingratum cernitur, 
quod utrimque sic includitur et quasi angitur. Vetus poeta: 
Qua ponto ab Helles atque ab Ionio mari Urguetur Isthmus. 
Plus hoc certe est, quam, maria Isthmo sunt vicina. 

Bryantus damnat stagnantem Nilum, et lusuni in nigra 
arena et viridem Aegyptum. Cur Nilum stagnantem damnet, 
ignoro. Nilus ripas superfunditur, aqua snperfusa manet totos 

menses in agris, stagnat. Claudian. II de B. Proserp. 179. 
Sic, cum Thessaliam scopulis inclusa teneret, Peneo stagnante, 
palus. Stagnum proprie est stans aqua, ut explicant veteres 
Grammatici. Ergo circumvehuntur sua rura. Qui poterat 
facies Deltae brevius et elegantius adumbrari ? Colores autem 
virides et niger valde mihi displicent. Nec laudo nomen Ae~ 
gypti. VirgiUus iam satis indicaverat regionem. Nomina pul- 
chrius tacentur. Aegyptus vero tunc non est viridis, sed so- 
libus et defectu pluviae arida. Tibull. I, vn, 21. Quales et 
arentes cum findit Sirius agros, Fertilis aestiva Nilus abundat 
aqua. Nec bene positum arena, licet vocetur nigra. Solum 
ipsum est arenosum. Ergo Nilus foecundat arenas arenis. Nilus 
affert limum, unde Grammatici et nomen derivant, et fortasse 
ipse Virgilius derivandum censet, ut quidem Servius ad Aen. 
IX , 31 , arbitratur. Heynius : uNigra arena pro limo ; est 
enim arena poetis simpliciter solum, ut Georg. I, 105, cumu- 
los male pinguis arenae de glebis tenacibus. Lucan. 11,417. 
si non per plana iacentes Aegypti Libycas Nilus •stagnaret are- 
nas." Sed in utroque exemplo contrarium cernitur : nam arena 
male pinguis est non pinguis, infecunda, ut recte cum Fren- 
zelio accepit Wagnerus; Lucanus quoque arenas non simpli- 
citur posuit pro solo , sed pro solo arenoso. Tota illa Aegyptus 
est donum Nili, a quo fertilitas unice pendet. Quid dicam 
de ruens? Impetus fluminis vehementissimus significatur, quando 
ruit. Sive hic agitur de Nilo alveum excedente, cursus est 
propter id ipsum placidior, ut fluvii nostri, rupto alicubi ag- 
gere: sive de Nilo, in alveum redeunte, Virgilius neque tum 
facit ruentem. Vide Aen. IX , 31. Ceu septem surgens sedatis 
amnibus altus Per tacitum Ganges, aut pingui flumine Nilus, 
Quum refluit campis, et iam se condidit alveo. Unde Claudian. 
de Mallii Cons. 232. Lene fluit Nilus. Idem Eidyll. IV, 38 
facit Nilum acriorem alto Ionio ; ubi Gesnerus: «quomodo 
illud defendam, non habeo, cum placidas et stagnantes esse 
Nili aquas constet." Sunt, ni fallor, in brevioribus carmini- 
bus multa Claudiano indigna, eique falso tributa. Virgilius 
comparat Gangem et Nilum cum exercitu campis apertis eunte, 
qui passu non citato incedit. Hic potius dixisset: Et diversa 
fluens septem discurrit in ora. Vel sic tamen supererat, quod 

iure reprehenderetur: diversa enim prorsus otiosum cst, cum 
praesertim discurrit iam notionem diversi habeat, et numerus 
septem accedat. Melius Ovidius III Am. VI , 39. Ille fiuens 
dives septena per ostia Nilus. Denique auctor consuetudinem 
omnium poetarum deserit, qui, in simplice Nili commemo- 
ratione, faciunt celantem fontis origines. 

Haec de quatuor versibus spuriis. Ostendat, qui possit, 
tale aliquid de quatuor genuinis, vel in uno versu, in uno 
verbo. Nonnulli hanc meam interpretandi rationem non veram 
putant, sed magis cavillandi et minutias persequendi avidam 
appellant. Iidem tamen, poetae, oratores, historici, in suo 
quisque genere, Romanos quoque scriptores, admirantur. Vi- 
deant illi, quid in quoque scriptore admirentur, et imitatione 
sequantur. Quod Graevius, in praeclara illa ad Florum prae- 
fatione, necessarium ducebat, ut aequales adtnoneret, ne xxxo- 
t^xi^ de recto tramite raperentur, et Floros tamquam exempla 
suspicerent; hoc nunc quidem minus necessarium videtur. Sed 
aliud nostris hominibus imminet periculum, ne scilicet omnia 
sine ulla exceptione in melioribus, quam erat Florus, admi- 
rentur ; tanta enim perfectio in mortalem natum non cadit ; 
neque omnia, quae in optimis scriptoribus leguntur, ab iis- 
dem scripta esse arbitrentur. Ne suspicantur quidem, saepe 
fieri potuisse, ut tot Graramaticorum insulsis additamentis in- 
quinarentur. Quae, quum haud raro argutiam quamdam et 
acumen prae se ferant, fallaci specie, adolescentes praesertim, 
capiunt, eorumque ingenium et iudicium corrumpunt. Munus 
igitur boni interpretis etiam hoc esse arbitror, ut scopulos 
indicet, in quibus sensus recti et pulchri semper naufragium 
fecit, et, nisi caveatur, rursus faciet. 
IV. 295, 296. 

Exiguus primum, atque ipsos contractus ad usus 

Eligitur locus. 
Si locus eligitur, qui iam exiguus est, eum cur magis contraherent, 
coarctarent? Nec Latinum est ad ipsos usus. Dicimus ad hos usus, 
hos ipsos ad usus. Aen. IV. 647. non hos quaesitum munus in usus. 
Manil. V. sinus non haec in vota paratos. Georg. IV. 40. collec- 
tumque haec ipsa ad munera gluten ; 326. hunc ipsum vitae mor- 
talis honorem. Iam Heynio ipsos displicebat. Latinum erat: 

Exiguus primum, atque hos ipsos aptus ad usus 

Eligitur locus. 
Eligitur locus exiguus, idemque aptus ad hoc experimentum. 
Omnes loci, quamquam natura exigui, tamen non sunt apti. 
Erat quaerendus procul a stabulis, et ibi, ubi apes manere 
et vivere amarent. 
IV. 344. 

Et tandem positis velox Arethusa sagittis. 
Sententia versus, ita compositi, admodum incerta est, imo tam 
vaga, ut corruptum esse arbitrer. Tandem, denique, ut Arethusa 
ultimo loco memoretur; est plus quam prosa. Philargyrii tan- 
dem virginitate deposita, vix intelligo. Verba non aliud significare 
possunt, nisi: tandemvelox, quia posuit sagittas; velox, quia 
tandem posuit; vcl, illa velox Arethusa, quae tandem sagittas 
posuit. Atque haec interpretatio sola habet probabilem senten- 
tiam. Sed molesta cst vocabnlorum positio, quae semper legentes 
vel invitos trahit ad Arethusam tandem velocem, positis sagitiis, 
vel velocem, tandetn positis. Nec laudandum epitheton velox. Are- 
thusa nunc erat Nympha, quae, in societate aliarum, placide 
sedebat, lanam tractabat, fabellas audiebat. Fortasse legendum: 

Et tandem positis felix Aretkusa sagittis. 
Arethusa fuerat nympha venatrix. Alpheus invitam amabat, 
et miseris modis vexabat, faciebat infelicem, donec Diana, 
illam miserata, in fontem mutavit. Ita posuit sagittas, et 
tandem, Alpheo liberata, vitam egit quietam et felicem inter 
sorores lanificas. Venatrix non poterat esse felix propter Al- 
pheum: iam poterat, non amplius venatrix, sed positis sagit- 
tis. Exempla nonnulla confirraabunt, quae disputavi. Horat. 
Carm. Saecul. 33. Condito mitis placidusque telo Supplices audi 
pueros Apollo. Valer. Flacc. III, 541. posito venantem pec- 
tine Phoebum. Seneca Oedip. 481. Thermodontiacae graves 
catervae, Positis tandem levibus sagittis, Maenades factae. Clau- 
dian. Praefat. II Rufin. Fertur et indomitus tandem post 
proelia Mavors Lassa per Odrysias fundere membra nives. Ob- 
litusque sui, posita clementior hasta, Pieriis aures pacificare modis. 
II Eutrop. 250. Gaesaque deposuit iam Graio mitis amictu. 
De Alpheo, aquas cum fonte Arethusae miscente, hic non 
cogitatur. 

20 

IV. 345, 346. 

Inter quas curam Clymene narrabat inanem 

Volcani, Martisque dolos et dulcia furta. 
Alii distinguunt: Volcani, Martisque dolos, et dulcia furta. Iam 
olim dissensere. Servius: nVulcani Martisque dolos. Secundum 
Donatum hic est distinguendum, ut dolos ad Vulcanum, furta 
dulcia, id est adulterium, referamus ad Martem: scimus enim 
quod, sole indice, Mars cum Venere deprehensus est, et 
per artem Vulcani est religatus catenis." Eodem interprete, 
cura inanis est definitio amoris; Heynio, Meierottum secuto, 
studium inane in observando adultero, et sumenda ab eo ul- 
tione, cum rete fabricaretur; Martis dolos Cerda contendit esse 
dolos Vulcani in Martem structos, Heynius, dolos et furta 
esse idem. Quid verum? Nulla interpretatio omnem difii- 
cultatem tollit. Doli praesertim non recte uni Marti tribuun- 
tur. Ita Clymene, quod erat lepidissimum in tota fabula, quod 
Deis apud Homerum pulmones risu agitabat, praeteriisset. Caus- 
sam certe , cur in illo conventu praeteriret , non habebat. Mars 
sine dubio dolis uti debebat, ut amica identidem potiretur. 
Sed tales doli nihil erant ad vincula Vulcani. Huius adeo 
doli inprimis memorantur. Homerus : Avrap Ja-f »2>j re vi-e SoAav 
Ke%o}.ut4tvog "Apei, et, k&vto. SoAov irep) Mfivix %euev. Ovid. 
II Art. 562. Mulciberis capti Marsque Venusque dolis. Locus 
melius intelligeretur, si Virgilius scripsisset: 

Inter quas curam Clymene narrabat inanem 

Volcanique dolos, et Martis dulcia furta. 
Nulla cura aut doli, ne per vincula quidem adhibiti, miserum 
Vulcanum iuvabant. Omnia erant frustra. Mars captus, tamen 
viam suam ibat. Meliorem Ovidio iudicem nemo dabit: Quid 
tibi profectum, Vulcane? quod ante tegebant , Liberius faciunt, 
et pudor omnis abest. Unde Claudian. III, de R. Proserp. 
278. Nec mirum, si turpe nihil post talia ducat. 
IV. 349—351. 

iterum maternas impulit auris 

Luctus Aristaei, vilreisque sedilibus omnes 

Obstupuere. 
Haec mihi in memoriam revocant elegantes versus, sed admo- 
dum depravatos, Valerii Flacci II Argon. 451 sq. Alcides 

Telamonque comes dum liiora blando Anfractu sinuosa legunt , 
vox accidit aures, Flebile succedens, ceu fracta remurmurat unda. 
Attoniti pressere gradum, vacuumque sequuntur Vocis iter ; iam 
certa sonat ; desertaque durae Virgo neci quem non hominum su- 
perumque vocabat? Nemo intellexit quid esset vacuum vocis iter. 
Burmannus interpretari conatus est. Quodsi fieri posset, ut 
aliqua saltem intelligeretur, interpretarer : iter vocis, ubi audie- 
bant, sed neminem videbant. Iter, quod vox faciebat, erat 
vacuum , solura. Sed haec nimis arguta sunt. Legendum : 
Attoniti pressere gradum ; vocemque sequuntur. Vox iterum , iam 
certa, sonat. . Versus elegantes, inquam. Et Flaccus, post 
Virgilium , omnes superat. Sequi vocem illustrare nihil attinet. 
Sed fuere semper in tenendis vel maxime corruptis locis tam 
religiosi, ut, si emendationem accipere vereantur, nec sciant, 
quid contra dici possit, dubitent, an Latina sit, et exemplum 
poscant. Ovidius ita locutus est Fast. I, 561. Accipio revo- 
camen, ait, vocemque secutus Impia per silvas victor ad antra venit. 
IV. 355, 356. 

Trislis Aristaeus Penei genitoris ad undas 

Stat lacrimans. 
(luomodo ex trisyllabo Penei fieri possit bisyllabum, dictu est 
difficillimum. Difficile quoque genitoris. Ut nunc legitur, vix 
alius, quam genitor Aristaei cogitatur. Peneus autem is non 
erat. Servius: //aut tui genitoris, aut honoris est, ut VIII 
Aen. 540. Thibri pater." Servius eminus petit, quod erat, 
cominus, vs. 369, pater Tiberinus. Omnes magni fluvii patres 
appellantur, an et genitores , dubito. Non memini exemplum. 
Fluvius dici potest genitor alterius fluvii ex se orti , non ita 
ut pater, honoris caussa. Nec Peneus erat pater Cyrenes, sed 
avus. Credibile est, quod et alii et Bentleius suspicantur, 
Penei ex glossemate profectum. Bentleius legebat magni geni- 
toris. Fortasse nostri genitoris haud peius erat. Nymphae, 
sorores, communem, iu hac caussa et loco, agnoscunt paren- 
tem et genitorem Peneum. 
IV. 398—400. 

Natn sine vi non ulla dabit praecepta, neque illum 

Orando flectes : vim duram et vincula capto 

Tende. 

20* 

Elegantius post sine vi legeretur vim sine adiectivo. Nil sine 
vi; vim adhibe: 

Nam sine vi non ulla dabit praecepta, neque illum 
Orando flectes: vim, dura et vincula capto 
Tende. 
Dura vincula propterea quoque requiruntur, quia illis praecipue 
opus erat ad Protea tenendum. Quare et mox dicit: circum 
haec demum doli frangentur, et, quanto ille se magis in 
omnes formas vertet, tanto magis tenacia vincla contende. 
IV. 409, 410. 

Aut acrem flammae sonitum dabit , atgue ita vinclis 
Excldet, aut in aquas tenues dilapsus abibit. 
Heynius: //Fiet flamma vel aqua. At quam ornate!" De 
aqua assentior. De flamma, dubito. Est saltem in isto ornatu 
negligentia quaedam , quia sonitum flammae dare , non est idem , 
quod hic postulatur, ac fieri flammam , transformari in ignem 
ardentem. Cacus v. c, timor ille et infamia silvae Aventinae, 
contra Herculem pugnans, apud Ovidium , flammas ore sonante 
vomit. Idem Athenis faciebat StxvitxTOTroitSg , et nunc apud nos 
faciunt. Sit autem Proteus flamma factus , et ita vinclis ex- 
cidat, cui bono Cyrene mater Aristaeo suadet vs. 411, 412, 
Sed quanto ille magis formas se vertet in omnis, Tanto, nate ma- 
gis, contende tenacia vincla. Qui vinclis excidit, teneri amplius 
non potuit. Et Proteus caveret, ne iterum teneretur, ut Dio- 
genes Charonti apud Lucianum re3pondit, S/? ovx $u/ A«/3c/?, 
minato; sine, siv <ts X&fiu kotL Et omnino flamma tenerinon 
potest vinculis, multo minus aquae, minime is, qui iam in 
aquas dilapsus abiit. Equidem duos istos versus omnino eii- 
ciendos puto. Dixerat Virgilius Tum variae eludent species 
atque ora ferarum, fiet enim Proteus sus, tigris, draco, leaena. 
Tales formae vinclis contentis tenentur, non flamma aut aqua. 
Has et Silius VII, 419 sq. omisit: Is postquam Per varias 
lusit formas, et terruit atri Serpentis squamis , horrendaque sibila 
torsit , Aut fremuit torvo mutatus terga leone. 
IV. 411, 412. 

Sed, quanto ille magis formas se vertet in omnis, 
Tanto, nate , magis contende tenacia vincla. 
Servius: //Alii legunt tantum, nate , magis." Wagnerus: //Lec- 

tio tardum, a Servio commemorata, mendosae scripturae deberi 
videtur, quae servata est in Mediceo, ubi exstat tantu, cir- 
cumducta miniata lineola, ut fiat tanto." Equidem non du- 
bito, quin manus Virgilii pene ipsa in illo tantu inveniatur, 
nempe tam tu: 

Sed, quanto ille magis formas se vertet in omnis, 

Tam tu, nate, magis contende tenacia vincla. 
Hoc verum esse, apparet ex Donato ad Terent. Hecyr. III, 
iv, 3. Non, Hercle, verbis, Parmeno, dici potest. Tantum, 
quam re ipsa navigare incommodum est. Donatus ibi notavit 
quam, ut xvxk6Xov9ov , quia Terentius non intulit quantum. 
Tum affert hoc exemplum Virgilii quanto-tanto , ut illud xvx- 
xfaovSov tamen esse Latinum probaret. Sed verba Virgilii 
aeque ibi corrupta sunt, atque in omnibus MSS. praeter Medic. 
tantu , hoc est tam tu. Nam Donatus h. 1. afferre non potuit, 
nisi ut probaret Latine dici tantum-quam, ut quantum-tam. Inte- 
rim mos loquendi minime ignotus. Livius et alii saepe ita loquun- 
tur. Vide Gronov. adXXVI, i. Lucan. IX, 766. sed quam non 
ulla cruentae Tantum mortis habet. Claudian. de Cons. Stilich. 
27. non illumpraemia tantum Quam labor ipse iuvat. Seneca, Vir- 
gilium imitatus, Hippol. 1086. et quanto magis Pugnat , sequaces 
hoc magis nodos ligat. Hoc est xvxk6xov6ov alterius formae. 
IV. 415-418. 

Haec ait , et liquidum ambrosiae diffundit odorem, 

Quo totum nati corpus perduxit. At illi 

Dulcis compositis spiravit crinibus aura, 

Atque habilis membris venit vigor. 
Heynius in prima editione: //quod dulcis spiravit aura, et 
quidem crinibus compositis, quorsum a poSta memorentur, 
doceat me, qui assequitur." In editione ultima non ignora- 
bat: //meri ornatus caussa apposita sunt, alterum quidem satis 
otiose." deinde caussam, cur mater membra filii inungeret, in 
eo ponit, ut vires impertiret satis validas, ad vinciendum 
Protea. Omnia recta, puto, si demes illa otiose et meri or- 
natus caussa. Cyrene odorem ambrosiae diffudit in caput nati, 
unde per totum corpus defluebat; et crines, suavem odorem 
spirantes, sed luctu turbatos, composuit: ipsa mater fecit, 
quod erat ministrarum. 

IV. 425—428. 

lam rapidus torrens sitienlis Sirius Indos 
Ardebat, coelo et medium sol igneus ofbem 
Hauserat. Arebant herbae , et cava flumina siccis 
Faucibus ad limum radii tepefacta coquebant. 
In Virgilianis hic rerum ordo explicatur, inde a vs. 401. 
Mater Aristaei loquitur: 

Ipsa ego te, medios quum sol accenderit aestus 
Quum sitiunt herbae, et pecori iam gratior umbra est, 
In secreta senis ducam , quo fessus ab undis 
Se recipit, facile ut somno aggrediare iacentem. 
Quando Protea, correptum, vinclis tenueris, cave, ne muta- 
tus iu varias ferarum species, evadat. His dictis Cyrene filium 
in specu, a lumine aversum, collocat, ipsa procul resistit. 
Quum Proteus consueta petem e fluctibus antra 
Ibat. 
Haec sunt modesta, simplicia, vera. Ardor temporis meridiani 
sine pompa declaratus. Aristaeus in insidiis, Cyrene prope; 
quum Proteus ibat, veniebat, sicuti Cyrene venturum dixerat. 
Novam aestus meridiani imaginem nemo hic desiderat. Et 
qualis imago! Opus furentis poetae, qui omnia coquit et assat. 
At optimi poetae, dicit hic, saepe furunt. Concedam, si 
mihi concedat, optimos nunquam insanire. Si in schola ma- 
gister Grammaticus hoc thema discipulis posuisset (et est the- 
ma, ut hiems, ver, aestas, auctumnus, aestus meridianus, similia, 
quae leguntur in Anthologia) tam calidum vix e cerebro iu- 
venili unum prodiisset. Auctor linguam Latinam fere exhau- 
sit, ut verba urentia et omnem incendii materiem in eundem 
focum coniiceret. Perpende singula: rapidus, torrens , sitieniis, 
Sirius, Indos, ardebat , medium, igneus, hauserat, arebant, sic- 
cis, radii, tepefacta, coquebant. In nullo non flamma elucet. 
Omitto iam Sirium. Estne canicida an sol? Quid Indi ad 
Peneum? Sol hauserat orbem medium, est, iudice Ouden- 
dorpio ad Appul. Metam. XI, p. 809. perfecerat, consum- 
serat medium iter. Si verum, maxima caloris vehementia iam 
cessabat, et Proteus sero veniebat. Herbae arebant , ubi flu- 
mina ad limum tepefacta coquuntur? Arere parum est. Com- 
bustas esse oportet. Iungamus coquebant ad limum, tepefacta 

ad limum, an siccis ad limum? Quid siccae fauces? Miror 
ista, tam plena odiosae ostentationis et ineptiarum, unquam 
Virgilio tribui potuisse. Hic nunquam sic a se descivit. 
IV. 440—442. 

Ille suae contra non immemor artis, 
Omnia iransformai sese in miracula rerum, 
Ignemque, horribUemque feram, fluviumque liquentem. 
Duo postremi versus sunt, credo, eiusdem Grammatici, qui 
superiores 409, 410 adiecit. Virgilius hic narrat, Aristaeum 
fecisse, quod mater iusserat, et Protea fecisse, quod eum esse 
facturum praedixerat. Brevitas in re tali semper observatur. 
Et Virgilius observavit. Vix defessa senem passus componere 
membra, Cum clamore ruit magno , manicisque iacentem Occupat. 
Ille suae contra non immemor artis. Verum, ubi nulla fugam 
reperit pellacia, victus In sese redii , atque hominis tandem ore 
locutus. Et hic in locutus , ut supra in non immemor artis, 
eleganter omittitnr est. Ars in praecepto matris explicatur. 
In tali caussa omnino brevitati studemus. Sunt et variae 
lectiones: omnia commutat, spectacula. Virgilius potius scripsis- 
set Omnia transformat sese in miracla ferarum, omisso vs. 442. 
Sed sunt, ut videtur, spurii. 
IV. 454—456. 

Magna luis commissa; tibi has miserabilis Orpheus 
Haudquaquam ob meritum poenas , ni fata resistant , 
Suscitat , et rapta graviter pro coniuge saevit. 
Heynius: //haud quaquam oh meritum, merito suo, miserabi- 
lis, suscitat tibi has poenas, nisi ita evenerit, ut tibi aver- 
tendarum dirarum et expiandae culpae ratio ac via monstretur." 
Ut verba nunc leguntur, hoc, puto, significant: haudqua- 
quam ob meritum tuum, o Aristaee. Tu has poenas non 
meritus eras. Locus iam olim corruptus; et variant MSS. 
quamquam , quodque. Sententia postulat aliquid huiusmodi : 
tibi has miserabUis Orpheus 
Nequaquam haud merito poenas, ni fata resistant , 
Suscitat. 
Minime poena indignus eras , ut apes nunquam recuperares. Sed 
fata tibi succurrent. Servius quoque ad Aristacum refert : « non 
tales poenas, quales mereris; nam eius uxori caussa mortis 

fuisti." Tum vero melius esset ad meritum, quod Heynius 
xjoniicit. 

IV. 454. 

Magna luis commissa. 
Iam olim dubitabant, ut ex Servio apparet, iungendane com- 
missa tibi , an tibi suscitat. E ectum est luis commissa , ut pec- 
cata, scelera, crimina, et alia. Hinc emendandus Senecae 
Troad. 193 sq. ubi umbra Achillis loquitur: non parvo luet 
Iras Achillis Graecia. At magno luet. Desponsa nostris cine- 
ribus Polyxena Pyrrhi manu mactetur, et tumulum riget. Gro- 
novius: //Non satisfacit hoc loco summorum virorum conatus. 
Florentinus et magno. Nondum tamen video quidquam sanae 
mentis, nisi concipias: et magno luet , Ni sponsa nostris cine- 
ribus Polyxena sq." In his verum puto ni sponsa. Sed qui 
tandem ferre potuit vir, Latine, si quisquam, sciens: non 
parvo et magno? Hoc fere est, magno et magno. Quin, non 
parvo, ita ab irato Achille enuntiatum, plus est, quam magno. 
Virg. Aen. X, 494. Haud illi stabunt Aeneia parvo hospitia. 
Val. Flaccus V, 546. non hunc parva mihi caede dolorem, 
Quasque dedit, luet ille moras. In Seneca legendum est: nunc 
parvo luit Iras Achillis Graecia: at magno luet, Ni sponsa 
nostris cineribus Polyxena Pyrrhi manu mactelur, et tumulum 
riget. Nunc, nuper, sensistis iram meam propter ereptam 
Briseida. At ira ista nihil est ad eam, quam sentietis, nisi 
Polyxena mihi mactetur. Seneca idem aliter dicit vs. 425. 
Exoritur aliquod maius ex magno malum. 
IV. 467—472. 

Taenarias etiam fauces, alta ostia Ditis, 
Et caligantem nigra formidine lucum 
Ingressus, Manisque adiit, Regemque tremendum, 
Nesciaque humanis precibus mansuescere corda. 
At cantu commotae Erebi de sedibus imis 
Umbrae ibant tenues, simulacraque luce carentum. 
llex igitur, regina, umbrarum domini, nullis precibus move- 
bantur. At umbrae movebantur cantu. Sed umbrae, Eume- 
nides , et Cerberus , nihil valebant , ut Eurydice Orpheo con- 
cederetur. Et tamen concessa est a rege et regina, quae nec 
precibus, nec, ut videtur, cantu movebantur. Servius: «Ne- 

sciaque humanis: ad exitum futurae rei respexit, non ad priu- 
cipium; nam primo meruit Eurydicen." Necessitas talem in- 
terpretationem Servio expressit. Nec meliorem cognovi. Vir- 
gilium tamen aliquid adiecisse puto, unde facilius efficiatur, 
Eurydicen fuisse concessam, v. c. 

Nesciague humanis precibus mansuescere corda; 

At cantu commota. 
Orpheus corda regis et reginae, quae nullis precibus commo- 
vebantur, cantu commovit. Ita Ovid. Metam. X, 46. nec 
regia coniux Sustinet oranti, nec, qui regitima, negare. Seneca 
Herc. Fur. 582. Tandem mortis, ait, vincimur, arbiter ; Evade 
ad superos: lege tamen data: Tu post terga, tui perge viri comes,- 
Tu non ante tuam respice coniugem sq. Herc. Oet. 1063. Moe- 
rentem feriens chelyn Cantu Tartara flehili Et tristes Erebi Deos 
Movit. Similia sunt Boethii III, 12. 
IV. 477. 

Impositique rogis iuvenes ante ora parenium. 
Nota illa ante ora , ante oculos, in re tristi. Reddendum Se- 
necae Medea vs. 949. Iamiam meo rapienlur avulsi a sinu, 
Flentes, gementes: osculis pereant patris,- Periere matris. Locus 
plane corruptus. In Florent. gementes oculis pereant patri Pe- 
riere matri. Gronovius emendat : Flentes , gementes. O scelus ! 
pereant patri, Periere matri. Praeclare, ut fere omnia Gro- 
novii. Coniiciebam: Flentes , gementes. Ante oculos pereant 
patris, Periere matris. Nati mei ante oculos meos periere 
tunc, quum flentes, gementes a sinu meo avellebantur ; nunc 
pereant ante oculos patris. Idem dicit vs. 1001. postquam 
unum iam interfecerat : Hic, te vidente, dabitur exitio pari. 
Claudian. I Rufin. 246. iuvenum rorantia colla Ante patrum 
vultus stricta cecidere securi. 
IV. 484. 

Atque Ixionii vento rota constitit orbis. 
Locus obscurus, et variis modis explicatus, atque coniecturis 
tentatus, ut velox , cantu, lente, campo, flendo, omnia pro 
vento. Ipse aliquando conieci retro. Nunc et in mentem venit. 

Atque Ixionii vento rota restitit orbis. 
Rota conatur consistere, et restitit vento, turbini, quo cir- 
cumagitur. Ut consisteret, prius vento resistere debebat. Iupi- 

ter Ixionem alligaverat rpo%^ vircirTipu, kx) dcpijics t« iept 
CpipiaSxi, ut scribit Schol. Eurip. Phoen. 1192. 
IV. 486—491. 

Redditaque Eurydice superas veniebat ad auras 
Pone sequens,- namque hanc dederat Proserpina legem: 
Quum subito incautum dementia cepit amantem 
Ignoscenda quidem, scirent si ignoscere Manes. 
Restitit, Eurydicenque suam iam luce sub ipsa 
Immemor, heu! victusque animi respexit. 
Proserpina, quae fortasse reditum Eurydices a Plutone ira- 
petraverat, hanc legem dederat, ut Eurydice pone sequeretur. 
Secuta est. Sed addita erat altera lex, ne Orpheus respice- 
ret. Hoc memoratum oportuit: nunc respexit non intelligitur, 
ne ex vs. quidem 492. Suspicor post vs. 487 unum excidisse, 
qualis v. c. Ovidii Metam. X, 50. Hanc simul et legem Rho- 
dopeius accipit heros Ne flectat retro sua lumina. Atque ita 
Seneca, Boethius, et omnes, qui fabulam tractarunt. 
IV. 504—506. 

Quid faceret? quo se rapta bis coniuge ferret? 
Quo fletu Manis, qua Numina voce moveret? 
Illa quidem Stygia nabat iam frigida cymba. 
De versu postremo eiiciendo conveniunt Meierotto, Heynius, 
Wagnerus. Equidem non hunc modo, verum etiam duos alios 
esse eiiciendos arbitror. Oratio, ut semper in tali caussa, 
sic concinnior et vere castigata oritur. Nec, si tollis unum, 
reliqui stare possunt. Omne vinculum, iam nunc laxum, tum 
plane solvitur. Quid faceret, quo se ferret, ut in Aeneide, 
quid faciat, qua vi, similia. Rapta bis coniuge, est acumen 
moris non Virgiliani , et male quaesitum. Servius ad vs. 495. 
affert ex Ovidio: Bis rapitur, vixitque semel. Hoc plane est 
rhetoricum, illius generis, quod scripta Senecae, praesertim 
tragoedias, orationem Panegyricam Plinii, et similia dedeco- 
rat. Burmannus nesciebat, an hoc acumen apud Ovidium 
exstaret: Heinsius autem sumtum putabat ex Lucani Orpheo, 
unde idem Servius nonnulla laudat. Sed scholastici poetae 
tam nomen Ovidii quam Lucani, et omnium poetarum men- 
tiebantur. Hi in huiusmodi lusu valde sibi placebant. Se- 
neca Herc. Oet. 1089. quae nata cst iterum, perit. Manilius 

quoque non semel hoc vitio laborat; ut IV. Ex ipsis qui- 
dam elati rediere sepulcris. Atque his vita duplex : illis vix 
coniigit una. Melius hic Ovidius de Eurydice : iterum moriens. 
Atque illud iterum in quo fletu Manis sq. omnino requiritur. 
Minus requireretur, si, quod in aliis MSS. est, accipimus: 
Quos fletu Manis , quae Numina voce moveret ? Ita Valer. Flac- 
cus III, 511. Quam Nemeen, tot fessa minis, quae proelia 
Lernae Experiar? 

His caussis accedit varietas in MSS., Servii et Philargyrii 
silentium. Donatus tamen ad Terentii Adelphos tres versus 
noverat. Sed Donatus quoque ipse multis additamentis est 
inquinatus, et MSS. Virgilii diu ante Donatum, eoque longe 
antiquiores, erant corrupta. Vere Scaliger ad Manilium p. 409. 
//Vides, quam vetustae sint librorum mendae, quae etiam a 
veteribus auctoribus agnoscantur. Itaque, qui dicunt, non 
temere recedendum a veteribus codicibus, opponi illis potest, 
non temere quoque illis fidendum. 
IV. 517—522. 

Solus Hyperboreas glacies Tanaimque nivalem, 
Arvaque Riphaeis nunquam viduata pruinis 
Lustrabat, raptam Eurydicen, atque irrita Ditis 
Dona querens. Spretae Ciconum quo munere matres 
Inter sacra Deum, nocturnique orgia Bacchi 
Discerptum latos iuvenem sparsere per agros. 
Quid non tentatum est, ut spretae Ciconum quo munere matres 
intelligerentur ? In quibusdam MSS. est spreto, quo numine. 
Viri docti coniiciunt: spretae quo nomine, id est, ou x#l> ,v ' 
spreto Ciconum quem foedere matres. Est ea Burmanni coniec- 
tura, optima, nisi sequeretur iuvenem sparsere: alii Cicones 
matres, spreto quo carmine, spretae Ciconum quando agmine , 
spretae Ciconum, prohl numina, matres, actae cum numine ma- 
tres, spretae Ciconum quum munera matres Jnter sacra DeHm, 
et pro munere. Heynius vulgatum interpretatur : // quo munere, 
qua Orphei pietate in coniugem amorisque pertinacia, spretae, 
sperni se putantes, dum eam, hoc desiderium ereptae coniu- 
gis in contemtum sui vertebant, quasi noluisset ille ducere 
aliam mulierem, aut alterius amorem admittere." Hanc ego 
rationem explicandae difficultatis» libens acciperem, si munus, 

ita, significare posset pietatem. Non potest, credo. Locum 
puto esse emendatum, si scribitur: 

Spreto Ciconum quoque foedere matres 

Inter sacra Deurn, nocturnique orgia Bacchi 

Discerptum latos iuvenem sparsere per agros. 
Mutatum quo in quoque, et munere in foedere omuia in luce 
ponunt. Burmannus iam occupavit foedere, et ostendit saepe 
poni pro coniugio, et corruptum esse in munere. Caeterum 
Ovidius X Metam. 79 sq. sit interpres: omnemque refugerat 
Orpheus Femineam Venerem; seu, quod male cesserat ille,- Sive 
fidem dederat. Multas tamen ardor habebat Iungere se vati: 
multae doluere repulsae: et, XI, 3 sq. Ecce nurus Ciconum: 
En, ait, en hic est, nostri contemtor. Deinde Orphea inter- 
ficiunt. Spernere, contemnere , despicere, aspernari usjtata sunt 
in tali repulsa. Silius II, 74. cursuque fatigat Hebrum in- 
nupta manus. Spreti Ciconesque Getaeque Et Rhesi domus. 
IV. 528—530. 

Haec Proteus: et se iactu dedit aequor in aUum. 

Quaque dedit , spumantem undam sub vertice torsit. 

At non Cyrene: namque ultro affata timentem. 
Servius: »At Cyrene non se dedit in altum." Est in eo, ut 
mihi quidem videtur, nescio quid ridiculi. Heynius addidit: 
/rfilium non reliquit consilii inopem." Et uUro affatd timen- 
tem eam sententiam non refutant. Manet tamen ridiculum, 
et nam affata ita ponitur, ut sit argumentum, Cyrenen non 
in aequor prosiluisse. Quod aeque ridiculum. Cyrene qui- 
dem, ut domum rediret, iter sub aqua facere debebat, ut 
fecit, domo ad speluncam Protei profecta. Sed Virgilius, sen- 
tiens, credo, sat multa iam fabulae inesse mira, de via, ad 
speluucam ducente, tacuit. Longe melius at non elliptica forma 
apparet III Georg. 349. At non, qua Scythiae gentes — Illic 
clausa tenent stabulis armenta: at non in Scythia pascitur pe- 
cus, ut, quod antecedit, in Libya. Virgilius scribere potuit: 

Natum Cyrene iamque ultro affata timentem. 
Forma versus, quae Aen. V, 225. Solus iamque ipso superest 
in fine Cloanthus. Dicat aliquis, melius fore, Iamque uUro 
natum Cyrene affata timentem. Ni fallor, Proteus, natus , Cy- 
rene, nunc rectius statim coniunguntur. 

Caeterura in tota hac fabula nonnulla inveniuntur, quae 
merito celebratae maiestati et venustati poetae nostri non 
respondent. Hoc ita esse, suus quemque sensus monebit, 
eos inprimis, qui attenta iterataque saepius lectione cognove- 
runt. Caussas cxplicare, seu divinare, longum est. Attingam 
capita rerum. Omnino illi brevior vita contigit, quam ut car- 
mina, sicuti quidem voluisset, emendaret. Iam tres libros 
dederat Georgicis, (ut nos appellamus, ipse partes appellat,) 
eosque uno tenore et ordine coniunctos, edidisse videtur. 
Absolverat segetes , arbores , pecudes. Supererat ultima pars de 
apibus. Festinabat sub fine laborum vela trahere et puppim 
terris advertere. Quare et culturam hortorum aliis memo- 
randam reliquit. Iam tum erat fessus. Nec mirum. Ardua 
res, tenue argumentum ita ornare, ut magnum videatur, nec 
tamen additus verborum honos fastidium et risum moveat. 
Virgilius in eo suam gloriam agi putabat. Itaque omnes 
vires intendit, et admirabili arte rempublicam apum compo- 
suit, ad exemplum humanae, v. c. Spartanae: arte, inquam, 
admirabiji, sed fortasse interdum nimia. Tanti conatus vel 
praestantissima ingenia fatigant. Optant finem, vel potius va- 
rietatem. Haec est natura omnium hominum, sibi semper et 
ubique similis. Ipsi veteres agnovere. Horatius fas esse pu- 
tabat in longo opere interdum dormire, neque unquam de- 
fuere poStae, qui, inertes facti, extremum fabulae actum 
neglexerint. Exempla? Sunt omnium, quos novimus. Lege 
v. c. ultima Metamorphosis Ovidianae, et dic, an ista primis 
et mediis respondeant. Neque hoc tantum in poetis, sed 
etiam aliis. Testor postremum librum Caesaris de B. Gallico. 
Potest igitur in censura carminum longiorum aliquid de se- 
veritate remitti, etOvidio, ut hoc utar, donari, quod Horatio 
in Lyricis donari non posset. 

"Virgilius, credo, finem Libri quarti fecerat, additis post 
vs. 280 aliquot versibus de paranda nova stirpe apum, ut 
in Aegypto parabant. Quo facto orationem convertit ad Gal- 
lum. Donatus in Vita Virgilii X. /rGallum, poetam non 
mediocrem, miro amore dilexit. Is transtulit Euphorionem 
in Latinum, et libris quatuor amores suos de Cytheride scri- 
psit. Hic primo in amicitia Caesaris Augusti fuit; postea, 

in suspicionem coniurationis contra illura adductus, occisus 
est. Verum adeo hunc Gallum Virgilius amarat, ut quartus 
Gcorgicorum , a roedio usque ad finem, eius laudem conti- 
neret. Quem postea, iubente Augusto, in Aristaei fabulam 
commutavit." Heynius in subiecta annotatione scripsit: //Eadem 
inter Serviana ad Eclog. X, 1, Georg. IV, 1. quae an vera 
sint, valde dubito; non enim coniectare licet, quomodo Galli 
laudes in illo argumento locum habere potuerint; nec, si iam 
ante quatuor annos Georgica in vulgus exierant, locus potuit 
retractari." Equidem valde dubito, an ista Donati falsa sint. 
Multa in Vita Virgilii merito falsa dici videntur, non omnia. 
Eadem haec a Servio memorata, et repetita, fluxere ex vero 
Donato, cui ille plurima sua referre debet accepta. Caussa, 
cur hoc de laudibus Galli fingeretur, nulla est. Bonus poeta, 
si quem laudare velit, semper aptum locum invenit. Quid 
tantus, quantus Virgilius! Ubi nobis locus non esse videba- 
tur, ille fecit. Testimonia in Eclogis, Georgicis, et Aeneide 
exstant. Si laudes ibi in locis quibusdam deessent, easque 
fuisse, sed sublatas audivissemus , nec coniiceremus , quo tan- 
dem modo esse potuerint, hoc non valet pro argumento, 
laudes non fuisse. Exierint Georgica ante quatuor annos, quam- 
quam annorum ratio in his rebus non satis constet; tempus 
breve vel Virgilio, natura et studio cunctatori, sufliciebat, ut 
fabulam Aristaei componeret, cum praesertim laudes Galli 
Augusto non placerent. Et facile perspicitur, eura non sane 
libentem Augusto paruisse. Nam , praeter singula admodum 
pulchra, pulcherrimum ante omnia descensum Orphei ad in- 
feros, Eurydicen, et alia eodem pertinentia; multa praestan- 
tiam, cui assuevimus, non referunt. Testimonia, quale est 
hoc Donati, et aliis modis reddi possunt suspecta; v. c. si 
iam edita essent Georgica, cur nullum exemplum editionis 
primae remanserit? Talia exempla penitus deleri numquam 
potuerunt. Nitimur adeo omnes in vetitum. Sed, quum Hey- 
nius nihil amplius attulerit, non est, quod ego refellam. In 
iudicio de re ficta multum valet Cassianum, cui bono? Laudi 
certe Virgilio non ducetur, quod ultimam Georgicorum par- 
tem, amici oblitus, retractavit. Augustus, credo, tergiversan- 
tem , vel etiam negantem parere , animo haud ita iniquo tulisset. 

IV. 559—566. 

Haec super arvorum cultu pecorumque canebam, 
Et super arboribus: Caesar dum magnus ad altum 
Fulminat Euphraten bello , victorque volentis 
Per populos dat iura, viamque affectat Olympo. 
Illo Virgilium me tempore dulcis alebat 
Parthenope, studiis florentem ignobilis oti. 
Carmina qui lusi pastorum, audaxque iuventa, 
TUyre , te patulae cecini sub tegmine fagi. 
De his versibus quid sentiam, nondum pronuntio. Omnem 
enim hunc libellum meum subito conscripsi, retractandum 
adeo, si, quae interea de Eclogis et Georgicis in lucem pro- 
dierunt, nactus fuerim, et per aetatem et vires licuerit. Viri, 
doctrina et iudicio excellentes, alii Epilogura censent esse 
genuinum, alii non esse censent. Multa in utramque partem 
disputavefunt, quae sane non stanti in uno pede vel acci- 
piuntur, vel refutantur. Philippus Wagnerus pro omnibus 
versibus patronus fortissime stetit. De quatuor etiam postre- 
mis hanc tulit sententiam: //Aut ego coecutio, aut nihil est, 
in his versibus, quod non deceat vatem Mantuanum." Wagne- 
rum coecutire ! illum , quo melius nemo Virgilium, diuturna lec- 
tione et meditatione penitus cognitum, explicare didicit. Et 
tamen fieri poterat, ut vir egregius, qui tam acute cernit, hic, 
non coecutierit quidem, sed pannum, ex purpura scholastica as- 
sutum, non sat alte ad lucem erectum sustulerit. Et, si ab eo 
dissentirem, dissentientem, ita notus est, tam comiter et hu- 
mane haberet , quam quivis a vero Heynii discipulo haberi posset. 
Hi nimirum sunt veri fructus, qui ex literarum nostrarum 
studio redundant, hi in omnibus verbis factisque spectantur. 
Nota est in hac caussa I. F. Gronovii vox, iure a Buhn- 
kenio celebrata: aeque celebrari meretur vox lleynii, qua suas 
ad Georgica annotationes finivit. Hanc ego nunquam sine 
sacra quadam eruditissimi mitissimique hominis veneratione 
audivi, nec facere potui, quin hic repeterem: //Licet cuilibet 
iudicium suum sequi; neque irascar equidem aliter statuenti, 
qui caussas irascendi habuissem sexcenties, cum, ut oflicio 
interpretis, suas operas retractantis, satisfacerem , viri docti, 
cuius ingenium et doctrinam semper magni feci, notas, quas 



308 AD VIRGILIUM. 

ille, nulla unquam iniuria a me provocatus, cum studiosa et 
iniqua mei insectatione sermone vernaculo scripsit, evolverem. 
Magnam ei habeo gratiam, quod animadverti plura, quae non 
satis diserte, minus circumscripte ac circumspecte a me erant 
enuntiata, eaque correxi, nonnulla recte ab eo animadversa, 
cum bona eius venia, adoptavi. Verum debeo etiam maiora 
in hoc, quod contumeliosa mei insectatio animum meum fir- 
mavit in ferendis aliorum iniuriis." 

Ita est: cuilibet suum iudicium sequi licet, neque aliter 
statuenti oportet irasci. Ecquis unquam pudor et modus ira- 
scendi invenietur, si, ut hoc utar, Caius se solum omnibus 
horis sapere, Titium desipere opinatur, et cuncta Naturae 
legibus ire contraria clamat, ubi hic versum bono poeta in- 
dignum, ille optimo dignissimum arbitratur? Solita via, quam- 
vis usu saeculorum trita, habet illa quidem antiquitatis nescio 
quam commendationem, sed, in tanta MSS. corruptela, non 
semper ad verum ducit. Quod igitur scelus committit, qui 
alium tramitem sequitur, si fortasse verum propinquare pos- 
sit? Si quisquam, ego iratos, non unum alterumve, sed 
centenos, ubique terrarum, nactus sum. Ipse, sincere dico, 
numquam contra irascebar, et saepe hilariter mecum risi. Sic 
enim cogitabam: qui vestigia aliena adorare non potest, sed, 
sui sibi iuris et libertatis conscius, ea deserit, nunquam non 
nactus est, quos offenderet. Ecce tibi Tityrus. Deus illi 
otia fecit, et lentus in umbra suae fagi, silvas formosam 
Amaryllida resonare docet. Interstrepat aliquis, et Amaryl- 
lida minus formosam , imo deformem appellet, quid mirum , si 

Saevit amor, magnoque irarum fluctuat aestu ? 
Sed quis aut quid tantam opinionum diversitatem regat et 
componat? Si v. c. liber reperiretur, ipsius Virgilii manu 
scriptus, lis esset iudicata. Hunc iri repertum, nemo sperare 
ausit: MSS. aliquando, antiquiora et meliora omnibus, quae 
innotuerunt, ex angulo aliquo proditura, in hac nostra rerum 
investigandarum cura et diligentia, fortasse sperare licet. Tum, 
credo, et Caios et Titios non semel erravisse apparebit, et, 
ne illi nimis victoria glorientur, hi interdum, MSS. codicem 
ostendentes, dicere poterunt, quod rusticus in fabula: 

En, hic declarat, quales sitis iudices! 



